Wörthi järv

Wörthi järv (Wörthersee, sloveeni Vrbsko jezero) on järv Lõuna-Austrias Kärnteni liidumaal. Populaarne suplusjärv on suviti peamine turismisihtkoht.

Wörthi järv on Kärnteni suurim järv. See on piklik, umbes 16,5 km pikk ja 1,5 km lai ning ulatub Kärnteni pealinnast Klagenfurdist idas Veldeni laheni läänes. Klagenfurdi nõos paiknedes külgnevad selle kaldad põhjas ja lõunas Gurktali Alpide ja Karawankide jalamiga, mis on kaetud tihedate metsadega, mille kohal on näha lumiseid Alpide tippe. Järve vesi on iseloomulikku sinirohelist värvi ja läbipaistev.

Wörthi järve ja selle nõo Kärnteni keskosa jalamil moodustasid viimasel jääajal suuresti liustikud. Järv on mitme saare ja poolsaarega kolme ossa liigendatud. Lääneosa ulatub Veldenist Pörtschachini, keskmine osa ulatub Pörtschachist Maria Wörthini ja idaosa ulatub Maria Wörthist Klagenfurdini. Järve suubub arvukalt ojasid; selle ainus väljavool on tehislik Glanfurdi oja idas, mis suubub Glani ja Gurki lisajõgede kaudu lõpuks Drava (Drau) jõkke.

Põhjakallas on peamiste kuurortlinnade Krumpendorfi, Pörtschachi ja Veldeni poolt tihedalt täis ehitatud. Kiirtee Süd Autobahn ja raudteeliin hõivavad järskude küngaste ja kalda vahelise kitsa riba. Lõunakallas on vaiksem ja vähemarenenud.

Veepind (epilimnion) võib suviti tõusta kuni 25 °C-ni. Talviti on piirkond sageli kaetud lumega ja umbes iga 10 aasta järel külmub järv üleni, meelitades ligi arvukalt uisutajaid. Wörthi järve loomastikus domineerivad tavaliselt alpijärvedes leiduvad kalad. Tavalisimad liigid on haug (Esox lucius) ja merisiig (Coregonus lavaretus).


Rožďalovice

Rožďalovice (saksa keeles Rozdalowitz) on linn Tšehhis Kesk-Tšehhi maakonnas Nymburki ringkonnas. Rožďalovice asub Nymburkist umbes 16,5 km põhjakirdes ja Praha kesklinnast ligikaudu 57 km idakirdes.

Rožďalovicet on esmamainitud 1223. aastal, linnaõigused sai 1340. aastal. 23. jaanuaril 2009 sai Rožďalovice vahepeal kaotatud linnaõigused tagasi.

Rožďalovices asub Klassikalise raamatuköitmise muuseum (Muzeum klasického knihařství).


Zonta International

Zonta International (ZI) on rahvusvaheline heategevusorganisatsioon, mis toetab soolist võrdõiguslikkust ning tegeleb naiste ja laste vastu suunatud vägivalla ennetamisega. Zontad pühendavad oma aega, oskusi ja annavad majanduslikku tuge Zonta kohalike ja rahvusvaheliste teenindusprogrammide läbiviimiseks ja vahendavad infot rahvusvaheliste stipendiumide taotlemise kohta.

Eesti ja Soome klubid kuuluvad Zonta Internationali 20. piirkonda, kus Eesti moodustab omaette 6. alapiirkonna (ZI District 20 Area 6) alates 2000. aastast. Eesti alapiirkonda kuuluvad Tartu, Tallinna, Pärnu ja Viljandi klubid.


Pyramidenkogel

Pyramidenkogel on mägi Austria Kärnteni liidumaal. See paikneb Wörtherseest lõunas ja on Maria Wörthi linna lähedal, piirkonnas, mis on piiriks saksa ja sloveeni keele kõnelejate vahel. Sloveenias on mägi tuntud kui Jedvovca. Mägi on olnud turismisihtkoht vähemalt 19. sajandi lõpust. Vaadet selle tipust on mainitud Karl Baedekeri 1879. aasta Ida-Alpide reisijuhis.


Oloví

Oloví (saksa keeles Bleistadt) on linn Tšehhis Karlovy Vary maakonnas Sokolovi ringkonnas. Oloví asub Saksamaa piirist 12 km kaugusel, Sokolovist umbes 11 km põhjaloodes ja Karlovy Varyst ligikaudu 22,5 km läänes.

Asulat on esmamainitud 1523. aastal, kuningliku kaevanduslinna staatuse sai Oloví 1561. aastal. 19. sajandil arenes Olovís klaasitööstus. Klaasivalmistamise traditsioon jätkub Olovís tänapäevalgi. 23. jaanuaril 2007 sai Oloví vahepeal kaotatud linnaõigused tagasi.


Keutschachi järv

Keutschachi järv (Keutschacher See, sloveeni Hodiško jezero) on järv Austrias Kärnteni liidumaal. See on Kärntenis suuruselt kuues. Seal on neoliitikumi asulakoht, mille 1864. aastal avastas Ferdinand von Hochstetter.

Järv asub samanimelises nõos, mille moodustas Draugletscheri lisajõgi, mis järgib tektoonilist riket. Järv oli minevikus palju suurem, nagu tõendavad ulatuslikud sood järvest idas ja põhjas.

Järv on pikliku ovaalse kujuga. Läänes asub laht, millesse suubuvad lisajõed. Idas on kitsas poolsaar, mis ulatub u. 400 m järve. Järve keskel on madalik, kus vesi on ainult 1,6 m sügav, kuid läheduses saavutab järv maksimaalse sügavuse 15,6 m. Poolsaar ja madalikud on osa kaljuharjast, mis kulgeb järve põhjas edela-kirde suunas.

Järve läänekaldal on ulatuslikud setted, osa Hafnersee poole ulatuvast liivasest nõmmest, mis kaetud tarna ja pillirooga. Seal on ka väike tiik, Moorteich.

Järve valgla pindala on 28,4 km². Sellest u 54% on metsane, 30% põllumajandusmaa, 6% veekogud ja ülejäänu arendatakse asulateks või puhkealadeks.


Adolf Edur

Adolf Edur (25. august (vkj)/ 7. september 1912 Tartu – 6. juuli 1985 Tartu) oli Eesti veemotosportlane, spordikohtunik ja -tegelane.

Ta hakkas sportima 1928. aastal Tartu Kalevis, mängis jääpalli ja tegi jalgrattasporti.

Teise maailmasõja ajal teenis Saksa sõjaväes "Narva" pataljonis allohvitserina.

Töötas hiljem sadulsepa ja peenmööblivalmistajana kombinaadis Ars.

Oli Eesti veemotospordile üks alusepanijaid. Valmistas 1954. aastal Tartus Eesti esimese vabaklassi päramootoriga võidusõidupaadi (projekteeris Georg Vanamölder). Võistles aastatel 1954–1959, sai 1957. aastal esimestel Eesti NSV esivõistlustel päramootoriga sportpaatide võistlusklassis 250 cm³ (S-250; kaassõitja Richard Tammeloo) hõbemedali.

Tegutses spordikohtunikuna (Eesti NSV vabariiklik kategooria jalgrattaspordis 1947, suusatamises 1950 ja ka kiiruisutamises). Oli 1946–1948 Eesti NSV Jalgrattaspordisektsiooni presiidiumi esimees.


Rauschelesee

Rauschelesee on järv Keutschacher See lähedal Austria Kärnteni liidumaa Keutschachi linnas. Järve kasutatakse kalastuseks ja supluseks.


Köttmannsdorf

Köttmannsdorf asub Klagenfurdist edelas Sattnitzi mägedes. Valla kõrgeim punkt on Sabalahöhe (921 m) läänes ja madalaim punkt on Ferlachi veehoidla (441 m). Rekabach voolab läänest itta läbi valla.


Heikki Koort

Heikki Koort (1. märts 1955 Tallinn – 21. mai 2021) oli eesti näitleja, diplomaat, karateka ja sporditegelane.

Koort mängis 1970 filmis "Agu Sihvka annab aru" nimiosa ja tegi kaasa Eesti kultusfilmis "Kevade", kus mängis Petersoni tegelaskuju. Lõpetas 1973 Tallinna 47. Keskkooli ja 1977 Tallinna pedagoogilise instituudi kultuurharidusteaduskonna.

Koort harrastas aastast 1964 Kalevi korvpallikoolis Avo Jansi, Heino Krevaldi ja Tarmo Velleste juhendamisel korvpalli. Aastast 1973 jätkas Mart Rossmanni käe all Tallinna pedagoogilise instituudi karatesektsioonis, võitis 1975–1983 Eesti meistrivõistlustel medaleid. Koort töötas 1979–1983 Kalevis, oli 1980–1984 ja 1988–1991 karatetreener. Kuulus 1988–1992 Karateföderatsiooni juhatusse ja oli 1992–2000 selle president. Tegutses 1980–2000 karatekohtunikuna (A-kategooria) ja aastast 2008 ka jalgpallikohtunikuna (III kat).

Koort avaldas kirjutisi Spordilehes, Kehakultuuris, Päevalehes ja Sporditähes. Oli Eesti Punase Risti juhatuse liige (1998–2000) ja Lions-klubide Organisatsiooni Eesti Piirkonna juhatuse liige (2013–2017).

Koort töötas 1991–2007 Välisministeeriumi nõunikuna, sealhulgas 1995–1997 Moskvas ja 2000–2003 Ankaras. 2009–2011 oli Koort Tallinna Kommunaalameti peaspetsialist.


Maniža

Maniža (Maniža Dalerovna Hamrojeva; sündinud 8. juulil 1991 Dušanbes) on tadžiki päritolu vene levilaulja. Maniža esindas Venemaad 2021. aasta Eurovisiooni lauluvõistlusel lauluga "Russian Woman", saavutades 9. koha.


Renato Molinari

Renato Molinari (sündinud 27. veebruaril 1946; Nesso vald, Como provints, Lombardia maakond) on Itaalia endine veemootorisportlane.

Ta alustas veemotospordiga tegelemist 1964. aastal.

Ta on erinevates võistlusklaasides kokku 18-kordne maailmameister ja 11-kordne Euroopa meister, lisaks on ta veel Roueni 24 tunni võidusõidu neljakordne võitja.

Ta oli Vormel 1 võidusõidupaatide esimeste maailmameistrivõistluste võitja 1981. aastal ning võitis sama tiitli veel aastatel 1983 ja 1984.


Dzmitry Pinievič

Dzmitry Pinievič (valgevene kirillitsas Дзмітрый Леанідавіч Піневіч; sündinud 17. oktoobril 1967 Ilijas Vilejka rajoonis Minski oblastis) on Valgevene riigitegelane, arst ja tervishoiujuht. Ta on 27. novembrist 2020 Valgevene tervishoiuminister.

Ta sündis aastal 1967 Ilijas Vilejka rajoonis Minski oblastis kooliõpetajate perekonnas. Pärast keskkooli kuldmedaliga lõpetamist asus ta õppima S. M. Kirovi nimelisse Sõjameditsiini Akadeemiasse, mille lõpetas aastal 1990 ravi erialal kiitusega, saades punase diplomi ja kuldmedali.

Aastatel 1990–1992 teenis ta sõjaväearstina 642. kaardiväe hävituslennuväe Bratislava kaardiväepolgus, asukohaga Ukraina NSV-s Mõkolajivi oblastis Voznessenskis.

Alates 2002. aastast töötas ta administratiivsetel ametikohtadel. 2002. aasta jaanuarist kuni juunini oli ta Valgevene Vabariigi riikliku kontrollikomitee tervishoiu-, sotsiaalkaitse-, spordi- ja turismiasutuste kontrolliosakonna juhataja, kes kontrollis sotsiaalvaldkondade tööd. Aastatel 2002–2011 juhtis ta Minski linna täitevkomitee tervishoiukomiteed.

2005. aastal lõpetas ta Valgevene Vabariigi Presidendile alluva Juhtimisakadeemia ärijuhtimise erialal. Aastatel 2011–2020 oli ta Valgevene tervishoiuministri esimene asetäitja. 24. augustil 2020 pärast tervishoiuminister Vladimir Karaniku tagasiastumist, nimetati ta Valgevene tervishoiuministri kohusetäitjaks.

27. novembrist 2020 on ta Valgevene tervishoiuminister.


2021. aasta jäähoki maailmameistrivõistlused

2021. aasta jäähoki maailmameistrivõistlused olid 85. jäähoki maailmameistrivõistlused. Võistlused toimusid 21. maist 6. juunini 2021 Lätis Riias. Osales 16 meeskonda. Maailmameistriks tuli Kanada alistades finaalis valitseva maailmameistri Soome lisa-aja järel 3:2.

Algselt pidi turniiri korraldama Läti koos Valgevenega, kuid 18. jaanuaril 2021 otsustas IIHF, et Valgevenes mänge ei toimu. Otsuse põhjuseks oli Euroopa Parlamendi liikmete, Läti valitsuse ja mitmete organisatsioonide protest seoses 2020. aasta Valgevene meeleavaldustega.

Nõrgemasse divisjoni langejaid sel aastal ei selgitatud. Esimest korda pärast praeguse võistlusformaadi kasutusele võtmist ei pääsenud veerandfinaali Rootsi koondis.


Basra vilajett

Basra vilajett (osmanitürgi keeles ولايت بصره, latiniseeritult Vilâyet-i Basra) oli Osmanite riigi esmajärguline haldusüksus Lähis-Ida keskosas aastatel 1875–1880 ja 1884–1918. See hõlmas ala, mis ulatus An-Nāşirīyah'st ja Al-'Amārah'ist põhjas kuni tänapäeva Kuveidini lõunas. Vilajeti pealinn oli Basra.


Rotte

Rotte on jõgi Hollandis, mis asub Reini-Maasi-Scheldti deltas. Jõgi lähtub Moerkapelle'i lähistelt ja suubub läbi Rotterdami kanalite Nieuwe Maasi. Nimi Rotte (mille tähendus on 'mudajas vesi') on linna eponüüm. Linn asutati 13. sajandil, kui jõe äärde rajati tamm.


Måneskin

Måneskin (taani keeles 'kuuvalgus') on Roomast pärit itaalia rokkansambel, mis loodi aastal 2016. Bänd võitis 2021. aasta Sanremo laulufestivali ja 2021. aasta Eurovisiooni lauluvõistluse looga "Zitti e buoni".

Bänd kogus kuulsust pärast seda, kui sai 2017. aastal itaalia talendisaate X Factor üheteistkümnendal hooajal teise koha.


Immuunianalüüs

Immuunianalüüs on biokeemiline test, mis mõõdab makromolekuli või väikese molekuli olemasolu või kontsentratsiooni lahuses antikeha (tavaliselt) või antigeeni (mõnikord) abil. Immuunianalüüsi abil tuvastatud molekuli nimetatakse sageli "analüüdiks" ja sageli on see valk, kuigi see võib olla ka muud liiki molekulid, mis on erineva suuruse ja tüübiga, kui on välja töötatud sobivad antikehad, millel on analüüsiks vajalikud omadused. Bioloogilistes vedelikes, näiteks seerumis või uriinis olevaid analüüte mõõdetakse sageli immunoanalüüside abil meditsiinilistel ja teaduslikel eesmärkidel.

Immunoanalüüsid on saadaval mitmes erinevas formaadis ja variatsioonis. Immunoanalüüsid võivad toimuda mitmes etapis, kusjuures reaktiivid lisatakse ja pestakse ära või eraldatakse analüüsi eri punktides. Mitmeastmelisi määramisi nimetatakse sageli eraldusimmuunianalüüsideks või heterogeenseteks immuunianalüüsideks. Mõned immunoanalüüsid saab läbi viia lihtsalt reaktiivide ja proovi segamise ning füüsikalise mõõtmise teel. Selliseid analüüse nimetatakse homogeenseteks immunoanalüüsideks või harvemini eraldamata immunoanalüüsideks.

Immunoanalüüsides kasutatakse sageli kalibraatorit. Kalibraatorid on lahused, mis teadaolevalt sisaldavad kõnealust analüüdi ja mille kontsentratsioon on üldiselt teada. Analüüsi reaktsiooni võrdlemine reaalse proovi ja kalibraatorite abil saadud reaktsiooni vahel võimaldab tõlgendada signaali tugevust seoses analüüdi olemasolu või kontsentratsiooniga proovis.


Külgvoolutest

Külgvoolutestid (LFT), mida nimetatakse ka külgvoolu-immuunkromatograafilisteks testideks või kiirtestideks, on lihtsad seadmed, mille eesmärk on tuvastada sihtaine olemasolu vedelas proovis ilma spetsiaalsete ja kulukate seadmeteta. Neid teste kasutatakse laialdaselt meditsiinidiagnostikas koduseks testimiseks, hoolduspunktis või laboratooriumis. Näiteks kodune rasedustest on LFT, mis tuvastab teatud hormooni. Need testid on lihtsad, ökonoomsed ja näitavad tulemusi tavaliselt umbes viie kuni 30 minutiga. Paljud laboratoorsed rakendused suurendavad lihtsate LFTde tundlikkust, kasutades selleks spetsiaalseid lisaseadmeid.

LFT-d töötavad samadel põhimõtetel kui ensüümiga seotud immunosorbentanalüüsid (ELISA). Sisuliselt jooksevad need testid vedelikuprooviga mööda padjakese pinda koos reaktiivsete molekulidega, mis annavad visuaalselt positiivse või negatiivse tulemuse. Tampoonid põhinevad kapillaarkihilidel, näiteks poorse paberi, mikrostruktuuriga polümeeri või paagutatud polümeeri tükkidel. Iga selline padjake on võimeline vedelik (nt uriin, veri, sülg) spontaanselt transportima.

Proovipadi toimib nagu käsn ja hoiab endas liigset proovivedelikku. Kui vedelik on imbunud, voolab see teise konjugaatpadjandisse, kuhu tootja on salvestanud külmkuivatatud bioaktiivsed osakesed, mida nimetatakse konjugaatideks (vt allpool) sool-suhkurmaatriksis. Konjugaatpad sisaldab kõiki reagente, mis on vajalikud optimeeritud keemiliseks reaktsiooniks sihtmolekuli (nt antigeeni) ja selle keemilise partneri (nt antikeha) vahel, mis on immobiliseeritud osakese pinnale. See tähistab sihtmärgi osakesi, kui need läbivad padjakese ja jätkavad oma teekonda katse- ja kontrolljoonele. Katseliin näitab signaali, sageli värvi, nagu rasedustestides. Kontrolljoon sisaldab afiinsusliigandit, mis näitab, kas proov on läbi voolanud ja kas konjugaatpadjal olevad biomolekulid on aktiivsed. Pärast nende reaktsioonitsoonide läbimist siseneb vedelik viimasesse poorsesse materjali, nõelasse, mis toimib lihtsalt jäätmekonteinerina.

LFT-d võivad toimida kas konkureerivate või võileivahinnangutena.


Mazozoli vald

Mazozoli vald (läti keeles Mazozolu pagasts) on vald Lätis Ogre piirkonnas. Vald piirneb sama piirkonna Meņģele ja Taurupe vallaga, Madona piirkonna Ērgļi vallaga ning Cēsise piirkonna Zaube ja Kaive vallaga.

Valla pindala on 97 km². 2011. aasta seisuga elas seal 562 inimest. Valla keskuseks on Līčupe küla. Vallamaja asub aadressil Rīgas iela 5, vallavanem on Dzintars Žvīgurs.


Taeyong

Lee Tae-Yong (korea keeles: 이태용 teatud Taeyongi nime all; sündinud 1. juulil 1995 Seoulis) on Lõuna-Korea räppar, laulja, tantsija ja laulukirjutaja. Teda teatakse NCT liikme ja liidrina. 2016 aastal tegi ta debüüdi grupi esimese allüksuses NCT U's. Ta sai NCT teise allüksuse NCT 127 liidriks 2016. aasta lõpus. 2019 aastal liitus ta SM Entertainment'i supergrupi SuperM'iga. Ta on aidanud kirjutada üle 30 laulu neljas keeles.


Kirishitan

Kirishitan (jaapani keeles 吉利支丹, 切死丹, きりしたん, キリシタン) on 16.–17. sajandil tekkinud roomakatoliku kristluse vool Jaapanis. Seda sõna kasutatakse nii usundi enda kui ka selle järgijate tähistamiseks. Termin tuleneb portugalikeelsest sõnast cristão, mis tähendab kristlust.

Sõnaühend kakure kirishitan (隠れキリシタン, カくレキリシタン) tähistab varjatud, sala- või krüptokristlust, millega viidatakse eelkõige kristlusele 17.–19. sajandi Jaapanis – ajal, mil see oli põrandaaluse religioonina keelatud (sõna 隠れる (kakureru) tähendus jaapani keeles on peitu pugema).

Teistele Jaapanis levinud kristluse vormidele viidates kasutatakse üldiselt inglise keelest üle võetud terminit kirisuto (jaapani keeles キリスト).


Meņģele vald

Meņģele vald (läti keeles Meņģeles pagasts) on vald Lätis Ogre piirkonnas. Vald piirneb sama piirkonna Mazozoli, Madliena ja Taurupe vallaga, Madona piirkonna Sausnēja vallaga ning Aizkraukle piirkonna Bebri ja Irši vallaga.

Valla pindala on 90 km². 2011. aasta seisuga elas seal 570 inimest. Valla keskuseks on Meņģele küla. Vallavanem on Ieva Jermacāne.


Dudince

Dudince (kuni 1927. aastani Ďudince, ungari keeles Gyűgy, saksa keeles Dudintze) on linn Slovakkias Banská Bystrica maakonnas Krupina ringkonnas. Dudince asub Ungari piirist ligi 13 km kaugusel, Krupinast umbes 25 km ja Banská Bystricast 67 km lõunaedelas.

Dudince on kuurortlinn, seal asuvad mineraalveeallikad ja kuumaveeallikad.

Asulat on esmamainitud 1284. aastal.

Dudince on kõige väiksema elanike arvuga linn Slovakkias.


Jean-Léon Gérôme

Jean-Léon Gérôme (11. mai 1824 Vesoul – 10. jaanuar 1904 Pariis) oli prantsuse maalikunstnik ja skulptor, kes viljeles akadeemilist kunsti. Tema maale reprodutseeriti nii laialt, et ta oli "1880. aastaks vaieldamatult maailma kuulsaim elav kunstnik". Tema looming hõlmas ajaloolist maalikunsti, vanakreeka mütoloogiat, orientalistikat, portreesid ja muid teemasid, viies akadeemilise maalitraditsiooni kunstilisse haripunkti. Teda peetakse selle akadeemilise perioodi üheks olulisemaks maalikunstnikuks. Ta oli ka kunstiõpetaja, kellel oli mitmeid kuulsaid õpilasi.


Taurupe vald

Taurupe vald (läti keeles Taurupes pagasts) on vald Lätis Ogre piirkonnas. Vald piirneb sama piirkonna Mazozoli, Madliena, Meņģele ja Ķeipene vallaga ning Cēsise piirkonna Zaube vallaga.

Valla pindala on 126 km². 2011. aasta seisuga elas seal 833 inimest. Valla keskuseks on Taurupe küla. Vallamaja asub aadressil Bērzu iela 6, vallavanem on Jānis Stafeckis.


Dubá

Dubá (saksa keeles Dauba) on linn Tšehhis Libereci maakonnas Česká Lípa ringkonnas. Dubá asub Česká Lípast umbes 16 km lõunas, Liberecist ligikaudu 43 km lääneedelas ja Praha kesklinnast 52 km põhjas.

Dubát on esmamainitud 1253. aastal. Linnaõigused sai Dubá 1843. aastal.


Sasuke Sarutobi

Sasuke Sarutobi on Jaapani kirjandusest pärit väljamõeldud tegelane. Oma kirjandusliku tausta järgi oli ta ninja, kes teenis oma elu jooksul samurai Yukimura Sanada teenistuses ja juhtis sel ajal ka kümnest ninjast koosnevat gruppi nimega Sanada Kümme Vaprat (真田十勇士, Sanada Jūyūshi, tuntud ka kui Sanada Kümme Kangelast).

Tema nimi "Sarutobi" tähendab "hüppavat ahvi" ning on talle väidetavalt antud Yurkimura Sanada poolt. See nimi viitab Sasuke akrobaatilisele võimekusele võideldes.


Surm Jaapani usundites

Kuigi nii shintō't kui ka budismi on käsitletud siin ainult ühe riigi raames, on need usundid teineteisest väga erinevad: alates surma enda mõistmisest lõpetades surijaga käitumisega. Viimaste maailmapanga andmete kohaselt (2019) elab Jaapanis 126,3 miljonit inimest. 80 miljonit inimest neist on shintō'istid, kuid ka budiste on Jaapanis 80 miljonit. Seetõttu võib järeldada, et vähemalt mingi osa Jaapani elanikkonnast usuvad nii shintō'ismi kui ka budismi. Sellest võib omakorda järeldada, et näiteks on inimene oma nime saamise ning abielu sõlmimise või lahutamise kaudu seotud shintō'ismiga, kuid talle võidakse korraldada budistlik elust ära saatmine ning matused.


Līčupe

Līčupe (vanasti ka Braki) on küla (vidējciems) Lätis Ogre piirkonnas, Mazozoli valla halduskeskus. Asula asub merepinnast 125 meetri kõrgusel Līčupe jõe ääres ja jääb piirkonna keskusest Ogrest 62 ning Riiast 98 kilomeetri kaugusele.

Külas on põhikool, kultuurimaja, postkontor ja raamatukogu. Sinna jääb Līčupe bussipeatus.

Asula tekkis nõukogude perioodil Līčupe raudteepeatuse ja endise Līčakrogsi kõrtsi juurde kui külanõukogu halduskeskus ja Oškalnsi (aastast 1989 Līčupe) sovhoosi keskasula. Aastal 1937 rajati küla aladele Riia–Ērgļi–Madona–Lubāna–Kārsava raudteele Līčupe raudteepeatus, mis suleti aastal 2009.

Looduskaitse all on Rozase tamm ümbermõõduga 4,5 meetrit ja tamm ümbermõõduga 4,3 meetrit.

Aastal 2008 oli külas 310 elanikku, aastal 2018 oli elanikke 283. Aastal 2021 oli elanikke 261.


Krumpendorf am Wörthersee

Krumpendorf asub piki Wörthersee põhjakallast, mis on Kärnteni suurim suplusjärv. Pindalalt on vald väikseim Kärntenis. Idas külgneb see liidumaa pealinna Klagenfurdiga. Krumpendorfi võib jõuda läbi kahe liiklussõlme Süd Autobahnilt (A2) Viinist Villachisse ja Itaalia piirile.

Vallaosad on Pritschitz (Pričiče), Krumpendorf, Drasing ja Gurlitsch II.


Saigō Takamori

Saigō Takamori (Takanaga) (jaapani keeles 西鄕 隆盛 (隆永; 23. jaanuar 1828 – 24. september 1877) oli Jaapani samurai, kes mängis tähtsat rolli Meiji restauratsioonis ja šogunivõimu languses. Ta läks ajalukku 1877. aasta Satsuma mässuga, mille käigus ta ka suri. Teda nimetatakse viimaseks samuraiks.


Nieuwe Maas

Nieuwe Maas (hollandi keeles 'Uus-Maas') on praegune Reini jõe ja endine Maasi jõe harujõgi, mis voolab Lõuna-Hollandi provintsis. See kulgeb Noordi ja Leki jõgede kokkuvoolust läbi Rotterdami, suubudes linnast läänes Oude Maasi ('Vana-Maas'). Vlaardingeni linna juures moodustavad need Het Scheuri. Nieuwe Maasi kogupikkus sinnani on umbes 24 kilomeetrit.


Oude Maas

Oude Maas (hollandi keeles 'Vana-Maas') on praegune Reini jõe ja endine Maasi jõe harujõgi, mis voolab Lõuna-Hollandi provintsis. See algab Dordrechti linna juurest, kus Beneden Merwede'i jõgi jaguneb Noordi jõeks ja Oude Maasiks. See lõpeb Nieuwe Maasiga ('Uus-Maas') kokkuvoolul, moodustades Het Scheuri.


Go A

Go_A on Ukrainast pärit folktroonikaansambel, mis loodi aastal 2012. Bänd kombineerib oma loomingus Ukraina rahvaluulet, elektroonilist muusikat ja akustilisi instrumente. Aastal 2016 ilmus nende debüütalbum "Іди на звук" (stiliseeritud kui #Ідиназвук, eesti keeles "Mine heli poole").

Bänd osales 2021. aasta Eurovisiooni lauluvõistlusel, esindades Ukrainat looga "Шум" (Šum, "Müra"). Nad said finaalis viienda koha, kuid telehääletusel jäid nad teiseks. Go_A pidi Ukrainat esindama juba 2020. aasta Eurovisioonil looga "Соловей" (Solovei, "Ööbik"), kuid võistlus jäeti tollal koroonapandeemia tõttu ära.

Go_A on esinenud mitmes riigis, sealhulgas ka Eestis - 2021. aasta Viru Folgil.


Raman Pratasevitš

Raman Dzmitrõjevitš Pratasevitš (valgevene Раман Дзмітрыевіч Пратасевіч; vene Роман Дмитриевич Протасевич; sündinud 5. mail 1995) on Valgevene ajakirjanik ja poliitiline aktivist.


Isad ja pojad

"Isad ja pojad" (vene keeles "Отцы и дети") on vene kirjaniku Ivan Turgenevi romaan, mida on nimetatud ka esimeseks vene nüüdisromaaniks. Romaani kirjutas Turgenev aastatel 1860-61 ning see ilmus 1862. aastal.


AbC-19 antikehade kiirtest

AbC-19 antikehade kiirtest on Suurbritannia kiirtestide konsortsiumis välja töötatud ja Abingdon Health'is toodetud immunoloogiline test COVID-19 haigust põhjustava SARS-CoV-2 viirusega kokkupuute tuvastamiseks. See kasutab külgvoolutesti, et teha kindlaks, kas inimesel on IgG antikehad SARS-CoV-2 viiruse vastu. Test kasutab ühte tilka verd, mis on saadud sõrmeotsaga ja annab tulemuse 20 minutiga.


Liberty Tower

Liberty Tower, endine Sinclair Oil Building, on 33-korruseline elamu Financial Districti naabruskonnas New Yorgis. Kõrghoone asub aadressil 55 Liberty Street, asudes viimase ja Nassau Street ristmiku loodenurgal. Varajane pilvelõhkuja ehitati aastatel 1909–1910 ärihoonena. Selle projekteeris uusgooti stiilis arhitekt Henry Ives Cobb.


Medellíni kartell

Medellini kartell () oli Colombiast Medellíni linnast pärit narkokartell ja terroriorganisatsioon, mille asutas ja mida juhtis Pablo Escobar. Narkokartell tegutses aastatel 1972–1993 Boliivias, Colombias, Panamas, Kesk-Ameerikas, Peruus, Ameerika Ühendriikides (linnades nagu Los Angeles ja Miami) ning Kanadas. Ehkki organisatsioon alustas tegevust 1970. aastate alguses salakaubaveo võrgustikuna, siis 1976. aastal mindi üle kokaiinikaubandusele. Tegevuse haripunktis smugeldas Medellíni kartell igal nädalal mitu tonni kokaiini ja teenis iga päev kuni 60 miljonit USA dollarit kasumit.

Ehkki organisatsioon domineeris pikalt rahvusvahelist kokaiinikaubandust, iseloomustavad kartelli viimaseid aastaid vägivalla kasutamine poliitiliste eesmärkide saavutamiseks ja asümmeetrilisi vahendeid Colombia valitsuse vastu peamiselt pommitamiste, inimröövide, valimatute tapmiste ja poliitiliste mõrvadega. Medellíni kartell oli enda tipphetkel maailma suurim narkokartell ja smugeldas kolm korda rohkem kokaiini kui nende peamine konkurent, Colombia Valle del Cauca departemangus asunud Cali kartell. Sel ajal teenis Medellíni kartell üle 20 miljardi dollari aastas.


COVAX

COVID-19 Vaccines Global Access, lühendatult COVAX, on ülemaailmne algatus, mille eesmärk on tagada võrdne juurdepääs koroonavaktsiinidele. Seda juhivad Gavi, Vaccine Alliance (endine Global Alliance for Vaccines and Immunization ehk GAVI), Coalition for Epidemic Preparedness Innovations (CEPI) ja Maailma Terviseorganisatsioon (WHO). See on üks kolmest sambast koroona vastu võitlemise vahenditele juurdepääsu kiirendis, mis on 2020. aasta aprillis WHO, Euroopa Komisjoni ja Prantsusmaa valitsuse poolt koroonapandeemiale reageerimiseks käivitatud algatus. COVAX koordineerib rahvusvahelisi ressursse, et võimaldada väikese ja keskmise sissetulekuga riikidele võrdset juurdepääsu koroonatestidele, ravimeetoditele ja vaktsiinidele. 2020. aasta 15. juuliks oli COVAXiga liitunud 165 riiki, mis esindavad 60% maailma rahvastikust. Kuid 11. aprilli 2021. aasta seisuga jäi COVAX oma eesmärgist maha, olles tarninud 38,5 miljonit doosi, hoolimata eesmärgist 100 miljonit märtsikuu lõpuks.


Magdalensberg

Magdalensberg asub Klagenfurdi nõos madalamas Gurki orus Magdalensbergi jalamil. Gurk ja Raba voolavad läbi omavalitsuse.

Omavalitsuse osad on Zinsdorf, Reigersdorf, Ottmanach, Wutschein, Gammersdorf, Schurianhof, Timenitz, Vellach, Freudenberg, Portendorf, Zeiselberg, Lassendorf, St. Thomas. Kõigil küladel on ka sloveeni nimed.


Maria Rain

Maria Rain asub Rosentalis, 8 km Klagenfurdist lõunas Sattnitzi massiivi ja Drau vahel, mis on siin Ferlachi veehoidla moodustamiseks paisutatud.


Otto Johannes Kiisel

Otto Johannes Kiisel (kuni 1936. aastani Otto Johannes Kiesel; 20. oktoober 1886 Tallinn – 7. juuli 1967 Minnesota osariik Ameerika Ühendriigid) oli Eesti pedagoog ja koolidirektor.


Raivo Peetsmann

Raivo Peetsmann (19. september 1991 Tartu – 29. juuni 2014 Chodzież, Suur-Poola vojevoodkond) oli eesti veemotosportlane.

Ta alustas veemotoga tegelemist 2011. aastal, tema treener oli Üllar Põvvat. Ta sai 2012. aastal Eesti karikavõistlustel OSY-400 võistlusklassis hõbemedali.

Ta hukkus 29. juunil 2014 Poola linnas Chodzieżis võistlusklass OSY-400 maailmameistrivõistluste võistlussõidul.


Krape vald

Krape vald (läti keeles Krapes pagasts) on vald Lätis Ogre piirkonnas. Vald piirneb sama piirkonna Madliena ja Lēdmane vallaga, Aizkraukle piirkonna Aizkraukle, Bebri, Skrīveri ja Koknese vallaga.

Valla pindala on 72,5 km². 2011. aasta seisuga elas seal 695 inimest. Aastal 2022 oli elanikke 594. Valla keskuseks on Krape küla. Vallavanem on Inese Sandore.


Krape

Krape (ka Veckrape) on küla (vidējciems) Lätis Ogre piirkonnas, Krape valla halduskeskus. Asula asub merepinnast 90 meetri kõrgusel Lobe jõe ääres ja jääb piirkonna keskusest Ogrest 44 ning Riiast 80 kilomeetri kaugusele.

Külas on põhikool, rahvamaja, postkontor ja raamatukogu. Sinna jäävad Krape kalmistud. Külas on Krape bussipeatus.

Nii Krape õigeusu kirik kui ka Krape luteri kirik on regionaalse kaitse all olevad muinsusmälestised. Looduskaitse all on pärn ümbermõõduga 3,79 meetrit.

Asula rajati nõukogude perioodil Krape mõisa lähistele vallakooli ja kirikute juurde kui külanõukogu halduskeskus ja Lenini kolhoosi keskasula.

Varem nimetati Krape külaks Lobe küla. Krape oli siis vastavalt Veckrape (Vana Krape).

Aastal 2018 oli külas 177 elanikku, aastal 2021 oli elanikke 172.


Lobe järv

Lobe järv (ka Viskāļi järv, läti keeles Lobes ezers) on järv Lätis Ogre piirkonna Krape vallas. Järv piirneb Aizkraukle piirkonna Bebri ja Koknese vallaga.

Järv on eutrofeerunud ja peaaegu täielikult kinni kasvanud. Kolmandikku järvest katab kõrge veetaimestik: kaislad, pilliroog ja kõrkjad. Talvisel ajal põhjustab lagunev taimestik veekogu ummuksisse jäämist, mistõttu järv ei ole kaladele hea elupaik.

Järve põhja katab mitme meetri paksune mudakiht, mille all lasub ligi 3,5 meetri paksuse kihina sapropeel. Kevadel tõuseb järve veetase kuni kahe meetri võrra. Järvest voolab välja Lobe jõgi, mille väljavoolu reguleeriti aastail 1926–1927 ja 1951–1953. Selle tagajärjel alanes järve veetase ja vähenes ka järve pindala. Kaldad on madalad ja paljudes kohtades soostunud.


Tokugawa Ieyasu

Tokugawa Ieyasu (sünninimega Matsudaira Takechiyo; 31. jaanuar 1543 – 1. juuni 1616) oli Jaapani šogun ja Tokugawa šogunaadi asutaja, mis valitses Jaapanit 1603. aastast kuni Meiji restauratsioonini. Koos oma endiste isandate Oda Nobunaga ja Toyotomi Hideyoshiga oli ta üks Jaapani suurtest ühendajatest.


Guido Cappellini

Guido Cappellini (sündinud 7. septembril 1959 Lombardia maakonna Como provintsi Mariano Comense vallas) on Itaalia auto- ja veemootorisportlane.

Ta tegeles autospordiga, oli aastatel 1981–1982 kartautode võidusõidus mitme mootoriklassi Itaalia ja Euroopa meister. 1982. aastal hakkas ta sõitma Vormel 3 autoga.

Küllaltki heast autosportlasekarjäärist hoolimata loobus ta võidusõiduautodest ning alustas 1983. aastal tegelemist veemotospordiga.

Ta debüteeris 1986. aastal Vormel 1 võidusõidupaatide võistlustel. Ta tulnud Vormel 1 võidusõidupaadil kümme korda maailmameistriks (aastatel 1993–1996, 1999, 2001–2003, 2005 ja 2009) ning võitnud ka kaks hõbe- ja kaks pronksmedalit.

Nende saavutustega on ta kõigi aegade edukaim Vormel 1 võidusõidupaatide maailmameistrivõistlustel osaleja.

Pärast Vormel 1 võidusõidupaatide sarjast loobumist on ta võistelnud avamere mootorpaatide (off-shore) eri võistlusklassides.


Madliena vald

Madliena vald (läti keeles Madlienas pagasts) on vald Lätis Ogre piirkonnas. Vald piirneb sama piirkonna Krape, Taurupe, Laubere, Ķeipene, Meņģele ja Lēdmane vallaga ning Aizkraukle piirkonna Bebri vallaga.

Valla pindala on 168 km². 2011. aasta seisuga elas seal 1750 inimest. Valla keskuseks on Madliena küla. Vallavanem on Jānis Siliņš.


Vetterli M1870

Vetterli M1870 on Itaalia vintpüss, mis oli aastatel 1870–1887 Itaalia sõjaväe teenistusvintpüss. See asendati sama relva mudeliga Vetterli-Vitali M1870/87.

M1870 on ühelasuline poltlukustusega vintpüss, mis kasutab 10,4 mm Vetterli kesktulepadruneid. Algul kasutati musta püssirohtu, hiljem suitsuta püssirohtu. Itaalia M1870 valmistati Šveitsi Vetterli kadetivintpüssi eeskujul. Šveitsi Vetterli kasutas kesktulepadrunite asemel ääretulepadruneid.


Nathela Thurnava

Nathela Thurnava (gruusia keeles ნათელა თურნავა; sündinud 19. oktoobril 1968 Moskvas) on Gruusia majandusteadlane ja poliitik. Ta on alates 18. aprillist 2019 Gruusia majandus- ja säästva arengu minister.

Ta sündis aastal 1968 Moskvas. Ta lõpetas aastal 1985 kuldmedaliga Thbilisi 56. Keskkooli. Aastal 1990 lõpetas ta Thbilisi Riikliku Ülikooli majandusteaduskonna.

Ta on alates 18. aprillist 2019 Gruusia majandus- ja säästva arengu minister.


Toyotomi Hideyoshi

Toyotomi Hideyoshi (17. märts 1537 – 18. september 1598) oli Jaapani samurai ja daimjo. Teda loetakse teiseks kolmest Jaapani "suurest ühendajast".


Ari-Pekka Liukkonen

Ari-Pekka Liukkonen (sündinud 9. veebruaril 1989 Pieksämäel) on Soome ujuja ja Euroopa meister 50 m vabaujumises. Ta on sel distantsil Soome rekordiomanik ajaga 21,58. Tema nimel on ka 100 m vabaujumise Soome rekord ajaga 49,44. 2016. aasta olümpiamängudel osales ta 50 ja 100 m vabaujumises. 208 sentimeetri pikkune Liukkonen kuulub Espoost pärit Cetuse klubisse.

Liukkonen oli 32-aastane, kui ta võitis oma esimese suurvõistluste kuldmedali. Budapestis tuli ta 2021. aastal 50 meetri vabaujumises Euroopa meistriks. 23. mail 2021 ujus ta finaalis aja 21,61.

2. veebruaril 2014 teatas Liukkonen Yle intervjuus, et ta on gei. Ta on esimene Soome tippsportlane, kes on oma homoseksuaalsuse ise avalikustanud.

2015. aasta novembris teatas Liukkonen oma ajaveebis, et talle tehti südameoperatsioon astmauuringutel leitud südame elektrolüüsihäire tõttu. Enne operatsiooni osales ta lühirajal Soome meistrivõistlustel, samuti lühiraja Euroopa meistrivõistlustel, mille käigus ta hospitaliseeriti arütmiate tõttu.


Ryanairi lend 4978

Ryanairi lend 4978 (FR4978) oli rahvusvaheline regulaarreisilend Ateenast Vilniusesse. Ryanairi lennuk Boeing 737-8AS startis pühapäeval 23. mail 2021 kell 10.29 Ateena lennujaamast Kreekas, et lennata Vilniuse lennujaama Leedus. Valgevene õhuruumist lahkumisel (83 km Vilniuse lennujaamani ja 170 km Minski lennujaamani) sunniti lennuk väidetava pommiähvarduse tõttu Valgevene võimude poolt maanduma Minski lennujaamas, kus peeti kinni kaks reisijat: opositsiooniline aktivist ja ajakirjanik Raman Pratasevitš ja tema elukaaslane Sofia Sapega. Lennukist lahkus ka kolm kaasa reisinud oletatavat Valgevene KGB töötajat. Lennuki läbiotsimisel pommi ei leitud.


2021. aasta jäähoki maailmameistrivõistluste koosseisud

Siin on toodud 2021. aasta jäähoki maailmameistrivõistlustel osalenud koondiste koosseisud.


Akustiline impedants

Akustiline impedants ehk akustiline näivtakistus on heli levimise keskkonna kompleksne akustiline takistus, mis avaldub helirõhu kompleksse amplituudi ja keskkonna osakeste kiiruse jagatisena. Akustiline impedants iseloomustab mehaanilist takistust, mida keskkond avaldab võnkuvale pinnale (näiteks valjuhääldi membraanile).

Analoogselt elektrilise impedantsiga saab akustilise impedantsi esitada kujul Z_a = R_a + iX_a , kus i on imaginaarühik.

Takistuse reaalosa R_a – aktiivne akustiline takistus – on tingitud energia hajumisest akustilises süsteemis endas ja heli kiirguskadudest. Imaginaarosa X_a – reaktiivne akustiline takistus – on tingitud akustilise süsteemi elastsusest või/ja selle massi inertsist.

Akustilise impedantsi mõõtühik on njuuton·sekund kuupmeetri kohta (N·s/m³). Seda ühikut on nimetatud ka akustiliseks oomiks.

Praktikas aitab akustiliste impedantside arvutus valida heli kiirgurite ja vastuvõtjate konstrueerimisel nende ehitust ja osade materjale nii, et helienergia kaod oleksid võimalikult väikesed.


Akustiline tagasisidestus

Akustiline tagasisidestus on audiosignaali võimendamise süsteemis tekkiv nähtus, kui süsteem hakkab tekkiva positiivse tagasiside tõttu genereerima iseloomulikku, sageli läbitungivalt kõrgetoonilist vilet. Positiivse tagasiside ahel tekib harilikult võimendi sisendisse ühendatud mikrofoni kaudu, kui sellesse jõuab heli sama helisüsteemi kõlari(te)st, s.t toimub akustoelektrilise süsteemi endaergutus. Võimendis hakkab helisignaal eksponentsiaalselt kasvama kuni piirini, mille määrab võimendi ülekoormuskaitse. Sellise parasiitvõnkumise sagedus on suuresti määratud ruumi resonantsiomadustega.Niisiis on tagasiside(stus) tegelikult ainult vaadeldava nähtuse põhjus, kuigi sellega tähistatakse nähtust ennast.

Akustilise tagasisidestuse tekkimise võimalusi saab vähendada mikrofonide ja kõlarite paigutusega ja suunakarakteristikute valikuga, heli tekitajate (laulja, muusikainstrumendi) ja mikrofoni omavahelise paigutusega, ruumipiirete osalise akustilise summutamisega, resoneerimisohtlike sageduste võimenduse vähendamisega ekvalaiseri abil. On ka seadmeid, mis määravad automaatselt kindlaks sagedused, millel tagasisidestus võib kõige kergemini tekkida.

Enamasti tekib positiivne tagasisidestus soovimatult, kuid seda kasutatakse ka soovitud heliefektide loomiseks muusikariistades, näiteks elektrikitarris.


Rudolf Meijel

Rudolf Meijel (11. aprill (vkj)/ 24. aprill 1914 Tartu – 26. detsember 2006 Tallinn) oli eesti veemootorisportlane ja sporditegelane.

Lõpetas 1935. aastal Tartu tööstusmajanduse kooli.


Witte Huis

Witte Huis (hollandi keeles 'valge maja') on Rotterdamis asuv 42 meetri kõrgune ehitis. Seda peetakse esimeseks kõrghooneks (hoogbouw) Euroopas ehkki üheks esimeseks pilvelõhkujaks (wolkenkrabber) Euroopas peetakse Antwerpenis asuvat Boerentorenit. 1940. aastal oli see üks väheseid hooneid kesklinnas, mis pidas vastu Rotterdami pommitamisele. 1990. aastatel renoveeriti selle fassaadid ja katus võimalikult algsel kujul.


Paul Gnadeberg

Paul Gnadeberg (4. märts 1935 – 5. september 1981) oli eesti veemootorisportlane.

Ta võistles aastatel 1965–1972 Loksa ja 1973–1978 Harju rajooni eest. Tuli 1972. aastal vabapaatide 350 cm³ normaalmootoriga võistlusklassis (OBN) Eesti NSV meistriks ning sai aastatel 1966–1973 vabapaatidel (võistlusklass O) veel kokku neli hõbemedalit.


Gasser M1870

Gasser M1870 on Austria-Ungari revolver, mis kasutab padrunit 11.3×36 mm R. See võeti Austria-Ungari ratsaväes kasutusele aastal 1870. Revolver oli tootmises 1919. aastani ning seda kasutati piiratud määral ka esimeses maailmasõjas. Nime on M1870 saanud enda konstruktori Leopold Gasseri järgi.


Oda Nobunaga

Oda Nobunaga [織田 信長; sünninimi Kichihoshi; hiljem Saburo; 3. juuli 1534 – 21. juuni 1582) oli Jaapani daimjo ja üks Sengoku perioodi juhtfiguure. Teda peetakse esimeseks Jaapani kolmest "suurest ühendajast": Oda Nobunaga, seejärel Toyotomi Hideyoshi ja viimasena Tokugawa Ieyasu, kes viis Jaapani sõdade perioodist lõplikult välja.


2 mm Kolibri

2 mm Kolibri (ka 2.7 mm Kolibri Car Pistol või 2.7×9mm Kolibri) oli maailma väikseim kaubanduslikus tootmises olev kesktulepadrun. Selle patenteeris aastal 1910 ning tõi müüki aastal 1914 Austria kellassepp Franz Pfannl, kes sai rahastust Georg Grabnerilt. Padrun oli mõeldud Kolibri poolautomaatsetele ja ühelasulistele püstolitele, mida turustati enesekaitserelvadena.

Relva nimi tuleneb koolibri, kes on maailma väiksemaid linde, saksakeelsest nimest.


Webley-Fosbery Automatic Revolver

Webley-Fosbery Self-Cocking Automatic Revolver (inglise keelest 'Webley-Fosbery isevinnastav automaatrevolver') on tagasilöögi jõul ümberlaadiv Suurbritannia automaatrevolver, mille konstrueeris kolonelleitnant George Fosbery. Revolvrit tootis aastatel 1901–1924 relvatootja Webley & Scott. Revolvri iseloomulikuks tunnusjooneks on salve peal olevad siksakid.


Boerentoren

Boerentoren (ametlikult KBC-toren) on Antwerpenis asuv 112,5 meetri kõrgune hoone. See valmis aastatel 1929–1932, olles Edificio Telefónica järel kõrguselt teine pilvelõhkuja Euroopas.


Mauser 1914

Mauser 1914 on Saksa poolautomaatpüstol, mida tootis Mauser. See valmistati .25 ACP moona kasutava püstoli Mauser 1910 eeskujul, 1914. aasta variant kasutab moona .32 ACP. Aastal 1934 hakati tootma uuenduslikumat püstolit Mauser 1934. Mauser 1914 ja Mauser 1934 olid Saksamaa relvajõududes ja politseis kasutusel mõlemas maailmasõjas.


Avo Jans

Avo Jans (4. mai 1939 Tartu – 13. aprill 2006 Tallinn) oli eesti korvpallur.

Ta lõpetas 1961. aastal TÜ Kehakultuuriteaduskonna. Avo Jansi pikkus oli 191 cm. Tema treenerid olid Atko Viru, August Sokk, Ernst Ehaveer, Ilmar Kullam, Heino Krevald.

Ta tuli kahel korral Nõukogude Liidu noortemeistriks (1956 ja 1957), Eesti meistriks on tulnud eri klubide koosseisus viiel korral, lisaks võitnud seitsmel korral hõbe– ja pronksmedaleid. NSV Liidu rahvaste spartakiaadil 1967. aastal sai Eesti meeskonnaga hõbemedali, NSV Liidu meistrivõistlustel osales Tartu Kalevi koosseisus, saavutades mitu 5. ja 6. kohta. Kuulus 1957–1968 Eesti koondisse, meistersportlane 1958, aumeistersportlane 1963.

Töötas hiljem Tallinna Autoremondi Katsetehases ja tehases Estoplast.


Howdah' püstol

Howdah püstol oli suurekaliibriline, tihti kahe- või neljaraudne käsipüss, mida kasutati Briti impeeriumi ajal 19. sajandi algusest 20. sajandi esimese pooleni Aafrikas ja Indias. See oli mõeldud enesekaitseks lõvide, tiigrite ja muude ohtlike metsloomade eest. Mitmeraudsed tagantlaetavad howdah püstolid olid hiljem paljudest kaasaegsetest revolvritest eelistatumad, kuna nende laske- ja laadimiskiirus oli parem.


Edificio Telefónica

Edificio Telefónica on büroopindadega kõrghoone Hispaania pealinnas Madridis. Pärast kolme aastat kestnud tarindustöid, 1929. aastal valminud ehitis on 89 meetrit kõrge ja sellel on 14 korrust.

Hoone projekteeris arhitekt Ignacio de Cárdenas. See asub Gran Vía ääres.


Ara Ajvazjan

Ara Ajvazjan (armeenia keeles Արա Հենրիի Այվազյան; sündinud 20. märtsil 1966 Jerevanis) on Armeenia poliitik ja diplomaat. Ta on 18. novembrist 2020 Armeenia välisminister.

Ta sündis aastal 1966 Jerevanis. Ta astus aastal 1986 Jerevani Riikliku Ülikooli orientalistika teaduskonna araabia osakonda. Aastatel 1987–1989 teenis ta Nõukogude armee ridades. Pärast seda jätkas ta õpinguid ülikoolis, mille lõpetas 1993. aastal. Aastal 1994 lõpetas ta Beirutis olevas Haigaziani Ülikoolis politoloogia teaduskonna.

Diplomaadikarjääri alustas ta 1994. aastal, kui temast sai Armeenia Vabariigi välisministeeriumi Euroopa teise osakonna atašee kolmas sekretär. 1996. aastal sai temast Argentinas Armeenia saatkonna teine sekretär. 1997. aastal oli ta Armeenia välisministeeriumi Ameerika osakonna Kesk- ja Lõuna-Ameerika osakonna juhataja ametikohal. Järgmisel aastal töötas ta Armeenia välisministeeriumi sekretariaadi juhatajana.

Aastatel 1996–2006 oli ta Armeenia suursaadik Argentinas ja Tšiilis ning 2000–2006 suursaadik Uruguays. Aastatel 2006–2011 oli ta Armeenia suursaadik Taanis, 2006–2012 - suursaadik Norras, 2006–2013 - suursaadik Rootsis ja 2006–2014 - suursaadik Soomes. 2011. aasta oktoobris määrati ta Armeenia suursaadikuks Leedus. Aastatel 2012–2016 oli ta samaaegselt suursaadik Lätis ja Eestis.

18. novembril 2020 nimetas Armeenia president Armen Sargsjan Ajvazjani Armeenia välisministriks


Pavel Karnauhhov

Pavel Andrejevitš Karnauhhov (vene keeles Па́вел Андре́евич Карнау́хов; sündinud 15. märtsil 1997 Minskis) on Valgevenes sündinud Venemaa jäähokimängija, kes mängib KHL-i klubis Moskva CSKA ründajana vasakäärel.

Aastatel 2014–2016 mängis ta Western Hockey League'i klubis Calgary Hitmen. 2015. aastal valis Calgary Flames ta NHL-i draftis 136. valikuna.

Alates hooajast 2016–17 on Karnauhhov mänginud Moskva CSKA-s. 2019. aastal võitis ta CSKA-ga Gagarini karika.

2017. aastal võitis Karnauhhov Venemaa kuni 20-aastaste koondisega juunioride maailmameistrivõistlustel pronksmedali. Venemaa jäähokikoondise koosseisus osales ta 2021. aasta maailmameistrivõistlustel.


Colt Model 1903 Pocket Hammerless

Mitte segi ajada Colt Model 1903 Pocket Hammeriga ega M1903 Springfieldiga.

Colt Model 1903 Pocket Hammerless on kaliibriga .32 ACP iselaadiv Ameerika Ühendriikide poolautomaatpüstol, mille konstrueeris John Browning ning mida tootis Hartfordis Connecticutis ettevõte Colt's Manufacturing Company. Viis aastat hiljem toodi turule Colt Model 1908 Pocket Hammerless, mille kaliiber on .380 ACP. Hoolimata sõnast "hammerless" (inglise keelest 'haamrita'), on püstolil haamer olemas. See on peidetud kelgu alla, mis tähendab, et püstolit on lihtne taskusse panna ning taskust välja võtta.


Marek Ďaloga

Marek Ďaloga (sündinud 10. märtsil 1989 Zvolenis) on Slovakkia jäähokimängija, kes mängib kaitsjana Tšehhi kõrgliiga klubis Brno Kometa.

Zvoleni HKM-i meeskonnas debüteeris ta Slovakkia kõrgliigas hooajal 2006–07. Klubikarjääri jooksul on ta mänginud veel Slovakkia kõrgliiga klubis HK Spišská Nová Ves, Tšehhi kõrgliiga klubides HC Pardubice ja Praha Sparta, KHL-i klubides Kaasani Ak Bars, Bratislava Slovan, Kunluni Red Star ja Riia Dinamo ning Rootsi kõrgliiga klubis Mora IK. Brno Kometaga liitus ta 2021. aasta mais.

Slovakkia jäähokikoondise koosseisus osales Ďaloga maailmameistrivõistlustel esmakordselt 2013. aastal. Lisaks kuulus ta Slovakkia koondisse 2018. aasta taliolümpiamängudel.


Martin Gernát

Martin Gernát (sündinud 11. aprillil 1993 Košices) on Slovakkia jäähokimängija, kes mängib kaitsjana Šveitsi kõrgliiga klubis Lausanne.

Ta alustas jäähoki mängimist Slovakkia klubis HC Košice.

2011. aastal valis Edmonton Oilers ta NHL-i draftis 122. valikuna. Aastatel 2011–2013 mängis ta Western Hockey League'i klubis Edmonton Oil Kings. 2013. aasta aprillis sõlmis ta Oilersiga kolmeaastase lepingu. Järgmisel kolmel hooajal mängis ta American Hockey League'i klubides Oklahoma City Barons, Bakersfield Condors ja San Diego Gulls, kuid NHL-is debüüti teha tal ei õnnestunud.

Hooajal 2016–17 mängis ta Tšehhi kõrgliiga klubis Praha Sparta. Hooajal 2017–18 mängis ta Košices ja Šveitsi kõrgliiga klubis Lausanne HC.

Aastatel 2018–2021 mängis Gernát Třineci Ocelářis. Aastatel 2019 ja 2021 tuli ta klubiga Tšehhi meistriks. Hooajal 2020–21 oli ta Tšehhi kõrgliigas resultatiivseim kaitsemängija (13+28).

2021. aasta juulis sõlmis ta kolmeaastase lepingu Lausanne'iga.

Slovakkia jäähokikoondise koosseisus on Gernát osalenud 2017. ja 2021. aasta maailmameistrivõistlustel.


Teesalu

Teesalu on eesti perekonnanimi.

2021. aasta 1. jaanuari seisuga oli Eestis perekonnanimi Teesalu 365 inimesel: 167 mehel ja 198 naisel. Perekonnanimede levikult on Teesalu meeste puhul 398. kohal ja naiste puhul 352. kohal. Nimi on levinuim Saare maakonnas, kus neid on 10 000 elaniku kohta 5,66.


Craig Ramsay

Craig Edward Ramsay (sündinud 17. märtsil 1951 Torontos) on Kanada jäähokitreener ja endine mängija (vasak ääreründaja).

1971. aastal valis Buffalo Sabres ta NHL-i draftis 19. valikuna. Sabresis mängis ta kogu oma NHL-i karjääri jooksul (1971–1985). 1976. aastal valiti ta NHL-i tähtede mängule. 1985. aastal pälvis ta Frank J. Selke Trophy.

Pärast mängijakarjääri lõppu alustas ta treenerikarjääri. Hooajal 1986–87 oli ta Sabresi ajutine peatreener. Aastatel 2000–2001 oli ta Philadelphia Flyersi ja 2010–2011 Atalanta Trashersi peatreener. Lisaks on ta olnud mitme NHL-i klubi abitreener.

Alates 2017. aastast on Ramsay Slovakkia jäähokikoondise peatreener.


Békásmegyer

Békásmegyer (saksa keeles Krottendorf) on Budapesti III. ringkonna põhjapoolseim naabruskond. See koosneb kahest erinevast piirkonnast: paneelmajadest ja vanemate majadega Ófalust ('vanakülast'). Seda ühendab Budaga pendelrongiliin Szentendrei HÉV.


Miai

Miai (見合い) või omiai (お見合い) on Jaapani tava, mille kohaselt tutvustatakse mees ja naine teineteisele abielu eesmärgil. Pooled tuuakse omavahel kokku vahendaja abiga, kellele on ajalooliselt selleks huvi üles näidanud isiku perekond ja peretuttavad, tänapäeval võib see olla ka inimene ise.


Szentendrei HÉV

Szentendrei HÉV (aruandlusmärgina H5) on üks Budapesti äärelinna pendelrongi viiest liinist. See avati 1888. aastal ja ühendab Budapesti (täpsemalt Batthyány väljakut) Szentendrega.


Batthyány väljak

Batthyány väljak (ungari keeles Batthyány tér) asub Doonau kaldapealsel Budapesti I. ringkonnas. See on oluline ühistranspordi sõlmpunkt, kust saab näiteks alguse Szentendrei HÉV (H5). Väljak on nime saanud peaminister Lajos Batthyány järgi, sealt võib leida ka tema mälestusmärgi.


Rahvuslik Ülikool Ostrogi Akadeemia

Rahvuslik Ülikool Ostrogi Akadeemia (ukraina keeles Національний університет «Острозька академія») on ülikool Ukrainas.


Sávvas Angelídis

Sávvas Angelídis (kreeka keeles Σάββας Αγγελίδης; sündinud 26. jaanuaril 1974 Nikosias) on Küprose poliitik. Ta oli 1. märtsist 2018 kuni 29. juunini 2020 Küprose kaitseminister.

Ta on õppinud õigusteadust Birminghami Ülikoolis.

Ta oli 1. märtsist 2018 kuni 29. juunini 2020 Küprose kaitseminister Níkos Anastasiádise teises valitsuses.


Uusanimism

Uusanimism on animismi kaasajastatud mõiste, mis kirjeldab, kuidas olla lugupidav hingede suhtes ning püüda mõista maailmavaateid ja eluviise, mis erinevad meie igapäevaelust. Õpetada lugupidavat suhtumist teistesse olenditesse, olgu siis need inimlikud või mitteinimlikud. Läbi selle püütakse mõista maailmavaateid ja eluviise, mis erinevad meie igapäevaelust.


Nieuwe Waterweg

Nieuwe Waterweg (hollandi keeles 'uus veetee') on Hollandi linnast Maassluisist läänes asuv laevakanal, mis Reini-Maasi-Scheldti delta haruna Het Scheurist ulatub Hoek van Hollandi juures Põhjamereni. Maasmondiks nimetatakse piirjoont, kus Nieuwe Waterweg ühendub merekaeviku Maasgeuliga, mis on Eurogeuli pikendus. Kokkuvõtteks võib öelda, et see on Reini jõe tehislik suue.


Murati piiripunkt

Murati piiripunkt oli piiripunkt Riia-Pihkva maanteel Võru maakonnas Eesti-Läti piiril.

Murati-Veclaicene Eesti-Läti piiripunkt lõpetas oma tegevuse 2002. aastal.

Esimene piirikordon Muratis asus Peeter Plukki ehitatud ja talle kuuluvas hoones (hilisemal ajal asusid seal pood ja kool), mis anti Eesti piirivalvele rendile. Väikeses toas esimesel korrusel oli piirikordoni kantselei. Maja ülejäänud ruumides elasid piirikordoni ülemad laste ja naistega. Esimene piirikordon lõpetas oma tegevuse pärast II maailmasõda 1945. aastal.

Eesti iseseisvuse taastamise järel valvasid piirivalvurid piiri soojakutes. Murati piiripunkt oli üks vana talukoht. 1991. aasta 21. mail ja 23. mai rünnati piiripunkti Riia OMONi poolt. Hiljem koliti piiripunkt endise Murati-Veclaicene piiripunkti hoonesse.

Eesti-Läti piiril asusid veel ka Valga-1 piiripunkt, Valga-2 piiripunkt, Valga-3 piiripunkt ja Vana-Ikla, Vastse-Roosa, Mõisaküla, Lilli ja Holdre piiripunktid.

2017. aasta oktoobris avati Murati / Veslicenese endises piiripunktis SuperAlko kauplus.


Cali kartell

Cali kartell () oli narkokartell, mille keskus asus Lõuna-Colombias, Cali linna ja Valle del Cauca departemangu ümbruses. Selle asutajad olid vennad Gilberto Rodríguez Orejuela ja Miguel Rodríguez Orejuela ning José Santacruz Londoño. Nad lahkusid Pablo Escobarist ja tema Medellíni kartellist 1980. aastate lõpus, kui Hélmer "Pacho" Herrera liitus Cali kartelli juhatusega.

Cali kartelli kõrgajal aastatel 1993–1995 väideti, et nende kontrolli all oli üle 80% maailma kokaiiniturust. 1990. aastate keskpaigaks tõi Cali kartelli rahvusvaheline narkokaubandusimpeerium sisse 7 miljardit dollarit aastas.


Eurogeul

Eurogeul ehk Euromaasgeul, mille rannikupoolne lõik kannab Maasi jõe järgi nime Maasgeul, on Põhjamerre kaevatud laevatatav süvend, mis ühildub Rotterdami sadamaga. Selle pikkus on 57 km ja sügavus 23 meetrit.


IJgeul

IJgeul ehk IJ-geul on Põhjamerre kaevatud navigatsioonikanal, mis võimaldab laevade ligipääsu IJmuideni ja Amsterdami sadamateni Noordzeekanaali ääres.


Marcel Noebels

Marcel Noebels (sündinud 14. märtsil 1992 Tönisvorstis) on Saksamaa jäähokimängija, kes mängib keskründajana Saksamaa kõrgliiga klubis Berliini Eisbären.

Hooajal 2009–10 debüteeris ta Saksamaa kõrgliigas Krefeld Pinguine'i meeskonnas.

Aastatel 2010–2012 mängis ta Western Hockey League'i klubides Seattle Thunderbirds ja Portland Winterhawks.

2011. aastal valis Philadelphia Flyers ta NHL-i draftis 118. valikuna. Kahel hooajal mängis ta Flyersi noorteklubis Adirondack Phantoms American Hockey League'is.

Alates hooajast 2014–15 on ta mänginud Eisbärenis. Hooajal 2019–20 lõi ta Saksamaa kõrgliigas 23 väravat ja andis 26 väravasöötu. Noebels valiti sel hooajal Saksamaa kõrgliiga hooaja parimaks mängijaks ja parimaks ründajaks. Hooajal 2020–21 andis ta Saksamaa kõrgliigas kõikidest mängijatest enim väravasööte (36) ning valiti taas Saksamaa kõrgliiga hooaja parimaks mängijaks ja parimaks ründajaks. Lisaks tuli ta hooajal 2020–21 Eisbäreniga Saksamaa meistriks.

2018. aasta taliolümpiamängudel võitis Noebels Saksamaa jäähokikoondise koosseisus hõbemedali. Jäähoki maailmameistrivõistlustel osales ta esmakordselt 2013. aastal.


Kaidi Ruusalepp

Kaidi Ruusalepp (sünninimi Kaidi Oone; sündinud 12. jaanuaril 1976) on Eesti ettevõtja ja jurist, 2022. aasta märtsist Eesti presidendi diginõukoja liige.


Kharálambos Petrídis

Kharálambos Petrídis (kreeka keeles Χαράλαμπος Πετρίδης; sündinud 19. oktoobril 1974 Nikosias) on Küprose poliitik.

Ta sündis kinnisvaraarendajate pojana

Ta on 29. juunist 2020 Küprose kaitseminister.


Dolní Poustevna

Dolní Poustevna (saksa keeles Niedereinsiedel) on linn Tšehhis Ústí maakonnas Děčíni ringkonnas. Dolní Poustevna asub Saksamaa piiri ääres, Děčínist ligikaudu 24 km põhjas.

Dolní Poustevna asub merepinnast 298 meetri kõrgusel.

Asulat on esmamainitud 1241. aastal. Linnaõigused sai Dolní Poustevna 1918. aastal.


Fred Karu

Fred Karu (sündinud 8. märtsil 1993 Tallinnas) on endine eesti ujuja. Aastatel 2009–2014 kuulus Eesti koondisse. Ta lõpetas 2011. aastal Tallinna 21. Kooli. Aastatel 2013–2015 õppis ta Drury ülikoolis Missouri osariigis, USA-s bioloogiat. 2017. aastas on ta Orca Swim Clubis ujumistreener.

Fred alustas ujumisega 2001. aastal Kalevi Ujumiskoolis Enn Lepiku õpilasena, hiljem jätkas treeninguid Siiri Põlluveeri juhendamisel Kalevi Ujumiskoolis, aastatel 2004–2009 Järveotsa gümnaasiumi spordiklubis ja 2009. aastast Audentese spordiklubis. Aastatel 2013–2015 kuulus ta Drury ülikooli ujumiskoondisse, treenides Brian Reynoldsi juhendamisel.


Alfred Timmo

Alfred Timmo (sündinud 12. aprillil 2000 Tallinnas) on Eesti käsipallur. Lõpetanud aastal 2019 Põlva Gümnaasiumi.


Karl Ludwig von Krüdener

Karl Ludwig von Krüdener (17. juuni 1737 Virtsu – 18. oktoober 1778) oli Liivimaa mõisnik.

Karl Ludwig von Krüdener põlvnes Krüdeneride suguvõsast ning sündis Virtsu ja Tarvastu mõisa rentniku Johann Friedrich von Krüdeneri (1695–1755) ning Helene Juliane von Patkuli (1708–1750) pojana.

Omandas abielludes Vändra mõisa.

Oli Pärnu maakohtu assessor.


Meduza

Meduza (Медуза) on Venemaa interneti- ja sotsiaalmeediaväljaanne, mida juhitakse Riiast. Väljaande asutas Galina Timtšenko, kes oli varem Lenta.ru peatoimetaja.

2021. aastal klassifitseeriti väljaanne Venemaal välismaiseks mõjuagendiks.


Rita Haak

Rita Haak (kuni 1961 Margarita Lušpa, perekonnanimi aastatel 1961–1969 Muhhina; sündinud 3. mail 1937; Almatõ, Kasahhi NSV) on eesti endine veemootorisportlane.

Ta on lõpetanud 1954. aastal Tapal Balti Raudtee 18. Keskkooli ja 1960. aastal Tartu Riikliku Ülikooli füüsika erialal.


NSV Liidu aumeistersportlane

NSV Liidu aumeistersportlane (lühend PMS; vene keeles Почётный мастер спорта СССР, lühend ПМС) oli NSV Liidu sportlastele antud nimetuse rööpväljend.

Ametlik nimetus oli "NSV Liidu meistersportlase aumärk" (vene keeles «Почётный знак "Мастер спорта СССР"»), seda hakati andma 1959. aastal ning selle andmine lõpetati 26. juunil 1986. Ehkki nimetus "NSV Liidu aumeistersportlane" polnud ametlik, on seda peale tavakeele laialdaselt kasutatud ka spordikirjanduses ja -ajakirjanduses.

Aumärgi saamiseks tuli eelnevalt NSV Liidu meistersportlaseks saanud sportlasel täita järgneval viiel aastal meistersportlase järgunorm või järgunõuded. Aumeistersportlaseks nimetamisega sai sportlane rinnamärgi ja tunnistuse.


Hoštka

Hoštka (saksa keeles Gastorf) on linn Tšehhis Ústí maakonnas Litoměřice ringkonnas. Hoštka asub Litoměřicest umbes 15,5 km idakagus ja Ústí nad Labemist ligikaudu 28 km kagus.

Hoštka asub merepinnast 184 meetri kõrgusel.

Asulat on esmamainitud 1266. aastal. Linnaõigused sai Hoštka 1853. aastal.


Matthias Plachta

Matthias Plachta (sündinud 16. mail 1991 Freiburg im Breisgaus) on Saksamaa jäähokimängija, kes mängib ründajana Saksamaa kõrgliiga klubis Mannheimi Adler.

Mannheimi Adleri meeskonnas debüteeris ta Saksamaa kõrgliigas hooajal 2009–10. Klubi põhikoosseisu kuulus ta alates hooajast 2010–11. 2015. aastal tuli ta Adleriga Saksamaa meistriks.

Hooajal 2015–16 mängis ta Põhja-Ameerikas American Hockey League'is klubides Springfield Falcons ja Wilkes-Barre/Scranton Penguins.

Alates hooajast 2016–17 mängib ta taas Adleris. 2019. aastal tuli ta klubiga taas Saksamaa meistriks.

2018. aasta taliolümpiamängudel võitis Plachta Saksamaa jäähokikoondise koosseisus hõbemedali. Jäähoki maailmameistrivõistlustel osales ta esmakordselt 2014. aastal.


Mathias Niederberger

Mathias Niederberger (sündinud 26. novembril 1992 Düsseldorfis) on Saksamaa jäähokimängija, kes mängib väravavahina Saksamaa kõrgliiga klubis Berliini Eisbären.

Saksamaa kõrgliigas debüteeris ta hooajal 2010–11 DEG Metro Starsi meeskonnas.

2011. aastal siirdus ta Põhja-Ameerikasse, liitudes Ontario Hockey League'i klubiga Barrie Colts. Hooajal 2013–14 mängis ta American Hockey League'i klubis Manchester Monarchs ja ECHL-i klubis Ontario Reign.

Hooajal 2014–15 mängis ta Saksamaa kõrgliigas Eisbäreni meeskonnas. Seejärel mängis ta kuus hooaega Düsseldorfer EG-i meeskonnas. Hooajal 2015–16 valiti Niederberger Saksamaa kõrgliiga hooaja parimaks väravavahiks. Hooajal 2018–19 oli ta Saksamaa kõrgliigas parima tõrjeprotsendiga väravavaht (92,9%). Hooajal 2019–20 oli ta Saksamaa kõrgliigas taas parima tõrjeprotsendiga väravavaht (93%), lisaks lasi ta kõikidest väravavahtidest keskmiselt endale lüüa kõige vähem väravaid mängus (2,05) ja valiti taas Saksamaa kõrgliiga hooaja parimaks väravavahiks.

2020. aasta märtsis naasis ta Eisbäreni. 2021. aastal tuli ta klubiga Saksamaa meistriks.

Saksamaa jäähokikoondise koosseisus osales Niederberger jäähoki maailmameistrivõistlustel esmakordselt 2018. aastal. 2019. aasta maailmameistrivõistlustel oli ta tõrjeprotsendi poolest paremuselt kolmas väravavaht (94,17%).

Tema isa Andreas Niederberger oli samuti jäähokimängija.


Ülo Laumets

Ülo Laumets (7. juuni 1936 Tartumaa – 20. juuni 2004 Harjumaa) oli eesti korvpallur.

Ta lõpetas 1958. aastal Tartu Riikliku Ülikooli (kehakultuuriteaduskonnas). Ülo Laumetsa pikkus oli 178 cm. Tema treenerid olid Viktor Laats, Ilmar Kullam jt.

Laumets tuli Eesti meistriks eri klubide koosseisus neljal korral, lisaks võitis üheksal korral hõbe- ja pronksmedaleid. NSV Liidu rahvaste spartakiaadil 1967. aastal sai Eesti meeskonnaga hõbemedali, NSV Liidu meistrivõistlustel osales Tartu Kalevi (Eesti esindusmeeskond) koosseisus, kellega võitis mitu 5. ja 6. kohta. Kuulus 1954–1967 Eesti koondisse, kapten oli aastatel 1960–1967, meistersportlaseks sai 1958, aumeistersportlaseks 1963.

Töötas hiljem töötas mõnda aega korvpallitreenerina.


British Bull Dog (revolver)

British Bull Dog (inglise keelest 'Briti buldog') on Suurbritannia revolver. Relva töötas välja ja tõi 1872. aastal turule Birminghami ettevõte Webley & Scott ning see sai kiiresti populaarseks.

Relva koopiaid hakati valmistama Ameerika Ühendriikides ja mitmes Euroopa riigis. British Bull Dogil on 64-millimeetrine raud, viielasuline trummsalv ning see laseb padruneid .442 Webley või .450 Adams. Webley tootis hiljem ka väiksemaid, .320 ja .380 revolvreid, kuid need ei kandnud British Bull Dogi nime.

Charles J. Guiteau tegi 1881. aastal selle relvaga USA presidendile James Garfieldi atentaadi. Garfield elas rünnaku üle, kuid suri hiljem veremürgistusse.


Sonora kartell

Sonora kartell, tuntud ka kui Caro Quintero organisatsioon, oli Mehhiko kuritegelik kartell. Kartelli lagunemisel liideti see Tijuana ja Sinaloa kartellidega.

2007. aastal said Sonora kartellist, Colima kartellist ja Milenio kartellist Sinaloa kartelli harud. 2010. aastaks oli Sonora kartell laiali läinud.


Laubere vald

Laubere vald (läti keeles Lauberes pagasts) on vald Lätis Ogre piirkonnas. Vald piirneb sama piirkonna Suntaži, Madliena, Ķeipene, Lēdmane ja Rembate vallaga.

Valla pindala on 80 km². 2011. aasta seisuga elas seal 667 inimest. Aastal 2022 oli elanikke 568. Valla keskuseks on Laubere küla. Vallamaja asub aadressil Ozolu iela 3, vallavanem on Andris Misters.


Markus Eisenschmid

Markus Eisenschmid (sündinud 22. jaanuaril 1995 Marktoberdorfis) on Saksamaa jäähokimängija, kes mängib ründajana Saksamaa kõrgliiga klubis Mannheimi Adler.

Hooajal 2012–13 debüteeris ta Saksamaa esiliigas ESV Kaufbeureni meeskonnas. Seejärel suundus Põhja-Ameerikasse ja mängis kaks hooaega Western Hockey League'i klubis Medicine Hat Tigers.

Aastatel 2015–2017 mängis ta American Hockey League'i klubis St. John's IceCaps ja hooajal 2017–18 samasse liigasse kuuluvas klubis Laval Rocket.

2018. aasta juunis naasis Eisenschmid Saksamaale ja liitus Adleriga. 2019. aastal tuli ta Adleriga Saksamaa meistriks.

Saksamaa jäähokikoondise koosseisus osales Eisenschmid maailmameistrivõistlustel esmakordselt 2018. aastal.

Tema õed Tanja ja Nicola on kuulunud Saksamaa naiste jäähokikoondisse.


François-Édouard Picot

François-Édouard Picot (10. oktoober 1786 Pariis – 15. märts 1868 Pariis) oli prantsuse maalikunstnik, kes maalis mütoloogilisi, religioosseid ja ajaloolisi teemasid.


Ķeipene vald

Ķeipene vald (läti keeles Ķeipenes pagasts) on vald Lätis Ogre piirkonnas. Vald piirneb sama piirkonna Suntaži, Madliena, Laubere ja Taurupe vallaga, Sigulda piirkonna Mālpilsi vallaga ning Cēsise piirkonna Zaube vallaga.

Valla pindala on 87 km². 2011. aasta seisuga elas seal 1038 inimest. Aastal 2022 oli elanikke 835. Valla keskuseks on Ķeipene küla. Vallavanem on Vilnis Sirsonis.


Beretta M1915

Beretta M1915 on Itaalia poolautomaatpüstol, mida tootis Beretta. Selle konstrueeris ettevõtte peainsener Tullio Marengoni asenduseks püstolile Glisenti M1910, mis oli keerulise ja ebatöökindla ehitusega. Tegu oli Beretta esimese poolautomaatse püstoliga ning see väljastati esimeses maailmasõjas Itaalia armee sõduritele. Kokku toodeti aastatel 1915–1918 umbes 15 670 püstolit M1915 ning 56 000 püstolit M1915/1917. Mõned nendest olid kasutuses ka teises maailmasõjas. M1915 sarnaneb ehituse poolest teistele Beretta püstolitele, nt M1923, M1934, M1935, M1951, 70, 92, Cheetah ja M9.


Ķeipene

Ķeipene on küla (lielciems) Lätis Ogre piirkonnas, Ķeipene valla halduskeskus. Asula asub merepinnast 140 meetri kõrgusel ja jääb piirkonna keskusest Ogrest 44 ning Riiast 77 kilomeetri kaugusele.

Külas on põhikool, rahvamaja, postkontor ja raamatukogu. Sinna jääb Ķeipene bussipeatus.

Küla on tekkinud endise Jaunķeipene mõisa (Neu-Keipen) keskuse juurde. Arenema hakkas see pärast sealse raudteejaama avamist. Nõukogude perioodil rajati sinna Ķeipene sovhoosi keskasula. Aastal 2004 avati sealses jaamahoones kommunikatsioonikeskus ja kinomuuseum, mis on pühendatud Sergei Eisensteinile. Aastal 2000 valmis ka jaama juures olev tuletorni illustratsioon, mille juurde püstitati postkastid Jan Švankmajerile, Otar Iosselianile, Jean-Luc Godardile, Jos Stellingule, Luis Buñuelile ja teistele kinematograafia suurkujudele.

Klētnieki muinaskalmed on muinsusmälestistena regionaalse kaitse all.

Looduskaitse all on tamm ümbermõõduga 4,73 meetrit, pärn ümbermõõduga 3,67 ja kõrgusega 18 meetrit, raagremmelgas ümbermõõduga 2,19 ja kõrgusega 11 meetrit, tamm ümbermõõduga 4,07 ja kõrgusega 18 meetrit, tamm ümbermõõduga 4,34 ja kõrgusega 18 meetrit, Dauuria lehis ümbermõõduga 3,43 ja kõrgusega 14 meetrit, Dauuria lehis ümbermõõduga 3,07 ja kõrgusega 18 meetrit, Ķeipene hiidtamm ja Ķeipene park.


Laubere

Laubere on küla (vidējciems) Lätis Ogre piirkonnas, Laubere valla halduskeskus. Asula asub merepinnast 85 meetri kõrgusel Abze jõe ääres ja jääb piirkonna keskusest Ogrest 32 ning Riiast 68 kilomeetri kaugusele.

Külas on põhikool, kultuurimaja, postkontor ja raamatukogu. Sinna jääb Laubere bussipeatus.

Lohukivi hiiepaik on kohaliku kaitse all olev muinsusmälestis.

Looduskaitse all on pärn ümbermõõduga 3,87 ja kõrgusega 22 meetrit.

Lauberet on esmamainitud 1567. aastal (Loburen). Tänapäevane asula rajati Nõukogude perioodil Ozolmuiža mõisa (Absenau) keskuse juurde kui samanimelise sovhoosi keskasula, sellal kui endine Laubere mõis jääb tänapäeval Krodzinieki külla.


Mikkel Bødker

Mikkel Bødker (sündinud 16. detsembril 1989 Brøndbys) on Taani jäähokimängija, kes mängib Rootsi kõrgliigaklubis HV71 ründajana paremäärel.

2005. aastal liitus ta Rootsi klubiga Frölunda HC, mille meeskonnas debüteeris ta Rootsi kõrgliigas hooajal 2006–07. Seejärel siirdus ta Põhja-Ameerikasse, liitudes Ontario Hockey League'i klubiga Kitchener Rangers, kellega tuli hooajal 2007–08 liiga meistriks.

2008. aastal valis Phoenix Coyotes ta NHL-i draftis kaheksanda valikuna. Coyotesi meeskonnas debüteeris ta NHL-is hooajal 2008–09. Esimese värava lõi ta NHL-is 12. oktoobril 2008 mängus Anaheim Ducksi vastu. Debüüthooajal lõi Bødker liigas 11 väravat ja andis 17 väravasöötu.

Coyotesis mängis Bødker kokku kaheksal hooajal. Individuaalselt oli tema edukaim hooaeg 2013–14, mil ta lõi NHL-is 19 väravat ja andis 32 väravasöötu. Hooaja 2012–13 esimeses pooles toimunud NHL-i tööseisaku ajal mängis Bødker Soome kõrgliigaklubis Lukko.

2016. aasta veebruaris siirdus Bødker Colorado Avalanche'i, kus mängis vaid hooaja lõpuni. Seejärel mängis ta kaks hooaega San Jose Sharksi (2016–2018) ja kaks hooaega Ottawa Senatorsi (2018–2020) ridades.

2020. aasta mais sõlmis ta kaheaastase lepingu Šveitsi kõrgliigaklubiga HC Lugano. 2022. aasta juunis sõlmis ta üheaastase lepingu HV71-ga.

Taani jäähokikoondise koosseisus osales Bødker 2022. aasta taliolümpiamängudel. jäähoki Maailmameistrivõistlustel osales ta Taani koondise koosseisus esmakordselt 2009. aastal.


Bodeo M1889

Bodeo M1889 (itaalia keeles Pistola a Rotazione, Sistema Bodeo, Modello 1889) on Itaalia revolver, mis sai nime Itaalia tulirelvakomisjoni juhi Carlo Bodeo järgi. Seda toodeti aastatel 1889–1931 paljudes Itaalia ja Hispaania relvatehastes. Bodeo revolver oli Itaalia armees kasutusel esimeses maailmasõjas, sõdadevahelise perioodi koloniaalsõdades ning teises maailmasõjas. Revolvrist on kaks varianti ning need erinevad üksteisest vaid väliselt.


Markus Lauridsen

Markus Holton Lauridsen (sündinud 28. veebruaril 1991 Gentoftes) on Taani jäähokimängija, kes mängib kaitsjana Rootsi kõrgliiga klubis Malmö Redhawks.

Aastatel 2010–2012 mängis ta United States Hockey League'i klubis Green Bay Gamblers. Hooaja 2012–13 esimeses pooles mängis ta Central Hockey League'i klubis Denver Cutthroats. Seejärel liitus ta American Hockey League'i klubiga Lake Erie Monsters, kus mängis kuni hooaja 2014–15 lõpuni.

Hooajal 2015–16 mängis Lauridsen Rootsi esiliiga klubis AIK IF, hooajal 2016–17 Rootsi kõrgliiga klubis Leksands IF ja hooajal 2017–18 Saksamaa kõrgliiga klubis EHC München. 2018. aastal tuli ta Müncheniga Saksamaa meistriks. Aastatel 2018–2020 mängis ta Rootsi kõrgliigas kaks hooaega HV71 ridades. Seejärel liitus ta Redhawskiga.

Taani jäähokikoondise koosseisus osales Lauridsen jäähoki maailmameistrivõistlustel esimest korda 2013. aastal.

Tema vanem vend Oliver Lauridsen on samuti jäähokimängija.


Suntaži vald

Suntaži vald (läti keeles Suntažu pagasts) on vald Lätis Ogre piirkonnas. Vald piirneb sama piirkonna Ogresgalsi, Laubere, Ķeipene, Tīnūži ja Rembate vallaga, Ropaži piirkonna Ropaži vallaga ning Sigulda piirkonna Mālpilsi vallaga.

Valla pindala on 160 km². 2011. aasta seisuga elas seal 1938 inimest. Aastal 2022 oli elanikke 1633. Valla keskuseks on Suntaži küla. Vallavanem on Valdis Ancāns.


Hrotovice

Hrotovice (saksa keeles Hrottowitz) on linn Tšehhis Vysočina maakonnas Třebíči ringkonnas. Hrotovise asub Třebíčist umbes 17 km ja Jihlavast ligikaudu 47 km kagus.

Hrotovice paikneb merepinnast 417 meetri kõrgusel.

Hrotovicet on esmamainitud 1228. aastal.

Hrotovices on sündinud tšehhi kunstnik František Bohumír Zvěřina (1835–1908).


Sebastian Dahm

Sebastian Dahm (sündinud 28. veebruaril 1987 Kopenhaagenis) on Taani jäähokimängija, kes mängib väravavahina Austria kõrgliiga klubis Klagenfurt AC.

Aastatel 2005–2008 mängis Dahm Ontario Hockey League'is. Hooajal 2008–09 mängis ta American Hockey League'i klubis Syracuse Crunch ja ECHL-i klubis Johnstown Chiefs. Hooajal 2009–10 mängis ta ECHL-i klubis Alaska Aces ja International Hockey League'i klubis Bloomington PrairieThunder.

Aastatel 2011–2015 mängis Dahm Taani kõrgliiga klubis Rødovre Mighty Bulls. Hooajal 2014–15 oli Dahm Taani kõrgliigas parima tõrjeprotsendiga väravavaht (92,7%). Aastatel 2015–2017 mängis ta Austria kõrgliiga klubis Graz99ers ning oli mõlemal hooajal liigas parima tõrjeprotsendiga väravavaht (vastavalt 93,1% ja 93,3%). 2017. aastal liitus ta Saksamaa kõrgliiga klubiga Iserlohn Roosters, kus mängis kaks hooaega. Hooajal 2019–20 mängis ta Saksamaa kõrgliigas Berliini Eisbäreni ridades.

2020. aastal liitus ta Klagenfurtiga. 2021. aastal tuli Dahm klubiga Austria meistriks. Hooajal 2020–21 oli ta Austria kõrgliigas parima tõrjeprotsendiga värvavaht (93,1%) ja lasi kõikidest väravavahtidest endale lüüa keskmiselt kõige vähem väravaid mängus (1,81). Dahm valiti hooaja väärtuslikumaks mängijaks ja hooaja sümboolsesse koosseisu.

Taani jäähokikoondise koosseisus osales jäähoki maailmameistrivõistlustel esmakordselt 2009. aastal.


Het Scheur

Het Scheur on Reini-Maasi-Scheldti delta haru Lõuna-Hollandis, mis voolab Oude Maasi ja Nieuwe Maasi harude ühinemiskohast mööda Rozenburgi ja Maassluisi linnu läände. See jätkub Nieuwe Waterwegina, kuni suubub Põhjamerre.


Borchardt C93

Borchardt C93 on Saksa poolautomaatpüstol, mille 1893. aastal konstrueeris Hugo Borchardt, kes lähtus Maximi kuulipilduja ehitusest. Borchardt arendas enda püstolile ka padruni 7.65×25 mm Borchardt. Väidetavalt oli oma osa püstoli väljatöötamisel ka Borchardti abilisel Georg Lugeril. Berliini tehas Deutsche Waffen- und Munitionsfabriken tootis sõjaväe tellimuste ootuses tuhandeid C93 püstoleid. Tegu oli esimese masstoodetud poolautomaatpüstoliga.


Emil Kristensen

Emil Løjborg Kristensen (sündinud 20. septembril 1992 Esbjergis) on Taani jäähokimängija, kes mängib kaitsjana Saksamaa kõrgliiga klubis Schwenninger Wild Wings.

Ta alustas klubikarjääri kodulinna klubis Esbjerg EfB Ishockey, mille meeskonnas debüteeris ta Taani kõrgliigas hooajal 2009–10.

Aastatel 2013–2015 mängis ta Rootsi esiliiga klubis Oskarshamn IK. Hooajal 2015–16 mängis ta Rootsi kõrgliiga Rögle BK-i ja hooajal 2016–17 Linköpingsi meeskonnas. Aastatel 2017–2019 mängis ta Soome kõrgliiga klubis KooKoo. Hooajal 2019–20 mängis ta Šveitsi esiliigas EVZ Academy võistkonnas. 2020. aastal liitus ta Schwenninger Wild Wingsiga.

Taani jäähokikoondise koosseisus osales Kristensen jäähoki maailmameistrivõistlustel esmakordselt 2014. aastal.


Ogresgalsi vald

Ogresgalsi vald (läti keeles Ogresgala pagasts) on vald Lätis Ogre piirkonnas. Vald piirneb sama piirkonna Ogre ja Ķegumsi linnaga ning Tīnūži, Tome, Rembate ja Suntaži vallaga.

Valla pindala on 93,5 km². 2011. aasta seisuga elas seal 3315 inimest. Aastal 2022 oli elanikke 3070. Valla keskuseks on Ogresgalsi küla. Vallamaja asub aadressil Bumbieru iela 9, vallavanem on Ilze Čiščakova.


Jaapan Esimeses maailmasõjas

Jaapan osales Esimeses maailmasõjas aastatel 1914–1918 Antanti poolel koos Venemaa, Prantsusmaa, Suurbritanniaga. Nende vastu sõdisid Kolmikliiduga Saksamaa, Austria-Ungari ja Itaaliaga.

Jaapanil oli Esimeses maailmasõjas oluline roll mereteede kindlustamisel Vaikse ookeani lääneosas ja India ookeanis Saksa mereväe vastu. Poliitiliselt kasutas Jaapan võimalust laiendada oma mõjusfääri Hiinas ning taotles tunnustust sõjajärgse geopoliitika suure jõuna. Esimese maailmasõja esimestel nädalatel andis Jaapan Ühendkuningriigile lubaduse, et ta astub sõtta, kui tal õnnestub seeläbi haarata Saksamaa territooriumid Vaikses ookeanis. Ning nagu mainitud, siis mängis sõtta astumisel rolli soov kasutada võimalust laiendada Jaapani mõju Hiinas.

7. augustil saatisiski Briti valitsus Jaapanile abipalve, et nad hävitaksid Saksamaa mereväe üksused, kes on Hiina vetes. Jaapan saatis 15. august 1914 Saksamaale ultimaatumi ning kuna sellele ei vastatud, siis 23. augustil kuulutas Jaapan Saksamaale sõja keiser Taisho juhtimisel.


Nichlas Hardt

Nichlas Hardt (sündinud 6. juulil 1988 Rødovres) on Taani jäähokimängija, kes mängib ründajana Taani kõrgliiga klubis Rungsted Seier Capital.

Hooajal 2007–08 debüteeris ta Taani kõrgliiga klubis Herlev Hornets. Samal hooajal mängis ta ka Soome kõrgliiga klubis Tappara.

Aastatel 2008–2011 mängis Rootsi esiliiga klubis Malmö Redhawks. Aastatel 2011–2014 mängis ta Soome kõrgliiga klubis Jokerit.

Aastatel 2014–2020 mängis Hardt Rootsi kõrgliigas, mängides esmalt kaks hooaega Linkopingsis (2014–16), kolmel hooajal Redhawksis (2016–19), hooaja 2018–19 teises pooles Växjö Lakersis ning hooajal 2019–20 Oskarshamnis ja Linkopingsis. 2020. aastal naasis ta Taani kõrgliigasse, liitudes Rungstediga.

Taani jäähokikoondise koosseisus osales ta jäähoki maailmameistrivõistlustel esmakordselt 2008. aastal.


Julian Jakobsen

Julian Jakobsen (sündinud 11. aprillil 1987 Aalborgis) on Taani jäähokimängija, kes mängib keskründajana Taani kõrgliiga klubis Aalborg Pirates.

Aalborg Piratesi meeskonnas debüteeris ta Taani kõrgliigas hooajal 2004–05. Aastatel 2007–2009 mängis Taani kõrgliigas Odense Bulldogsi ridades.

2009. aastal liitus ta Rootsi klubiga Sodertalje SK, kellega mängis kaks esimest hooaega Rootsi kõrgliigas ja hooajal 2011–12 Rootsi esiliigas.

Aastatel 2012–2017 mängis Jakbosen Saksamaa kõrgliiga klubis Hamburg Freezers. Hooajal 2016–17 naasis ta Aalborg Piratesi. Hooajal 2017–18 tuli ta Piratesiga Taani meistriks. Samal hooajal oli ta Taani kõrgliigas Soome mängija Toni Kallela kõrval enim väravasööte andnud mängija (39), lisaks valiti Jakbosen sel hooajal liiga hooaja parimaks mängijaks ja hooaja sümboolsesse koosseisu.

Taani jäähokikoondise koosseisus osales Jakbosen jäähoki maailmameistrivõistlustel esmakordselt 2009. aastal.


Evy Laamann Kalbus

Evy Laamann Kalbus (26. november 1922, Võru – 5. jaanuar 2021, Bowie linn, Marylandi osariik, USA) oli Eesti vabadusvõitleja ja raamatukogutegelane.

2018. aasta septembris püstitati Järvamaale Amblasse ausammas Artur Sirgule ja selles oli suur roll just Evy Laamannil ning tema raamatul "Tõde ei põle tuleski".


Ogresgals

Ogresgals (ka Kārļi) on küla (lielciems) Lätis Ogre piirkonnas, Ogresgalsi valla halduskeskus. Asula asub merepinnast 40 meetri kõrgusel paigas, kus Ranka jõgi Ogresse suubub. Küla jääb piirkonna keskusest Ogrest 9 ning Riiast 46 kilomeetri kaugusele.

Külas on põhikool, rahvamaja, apteek, postkontor ja raamatukogu. Küla koosseisu kuuluvad ka Ogre suvilakooperatiiv ja Dārziņi piirkond. Seal asuvad D/s Dārziņi, Gāršase, Jaunzāģeri, Kārļi, Truči, Lībieškalnsi, Lielstaldāti, Ogresgala skola ja Ogresgalsi bussipeatused.

Looduskaitse all on Zāģeri künnapuu, Truči tammed, Spārīši künnapuu, Lapsiņase tamm, Kalda künnapuu, Vīteri tamm, Brīviņi tamm, Ogresgalsi kalmistu mänd, tamm ümbermõõduga 4,61 ja kõrgusega 18 meetrit, robiinia ümbermõõduga 2,6 ning kõrgusega 17 meetrit, elupuu ümbermõõduga 1,5 ja kõrgusega 15 meetrit, elupuu ümbermõõduga 1,52 ning kõrgusega 14 meetrit, tamm ümbermõõduga 4,19 ja kõrgusega 20 meetrit, kaks tamme ümbermõõduga 4 meetrit ja tamm ümbermõõduga 4 ning kõrgusega 25 meerit.

Ogresgals kujunes endise Vārma mõisa aladele vallakooli ja vallamaja juurde. Nõukogude perioodil asusid seal Ogre aianduslik katsemajand ja kolhoosi Kopdarbs osakonnakeskus. Sealses kultuurimajas alustas oma tegevust ansambel Odis.


August Kõrgma

August Kõrgma (kuni 1935. aastani August Korkmann; 2. detsember 1891 Prümli küla, Ambla kihelkond, Järvamaa – 11. mai 1966 Stockholm, Rootsi) oli Eesti sõjaväelane (major) ja piirivalvur.

Omandas algkooliõpetaja kutse ja mobiliseeriti Esimese maailmasõja ajal Vene sõjaväkke. Lõpetas sõjaaegse lipnike kursuse.

Vabadussõja puhkedes oli Paide omakaitse ülem. Viidi üle 9. Jalaväepolku, kus oli ratsakomando ülem ja võttis osa paljudest lahinguist nii lõuna- kui ka Narva rindel.

1923. aastal läks üle piirivalve koosseisu, kus algul oli rajooniülem Kuressaares ja siis Plüssa kordoni ülem Narva jaoskonnas. Hiljem tegutses Irboskas Petseri jaoskonnas õpperajooni ja piirivalvurite kooli juhatajana. 1939. aastal määrati Narva piirivalvejaoskonna ülemaks. Teenis sel ametikohal kuni Eesti piirivalve likvideerimiseni. 1939. aasta 8. oktoobri hommikul avas just tema Nõukogude vägede sissetulekuks Narva piiril värava.

Juunis 1940 määrati ta Petseri piirivalvejaoskonna ülemaks. Eesti piirivalve likvideerimise järel jäeti August Kõrgma Nõukogude piirivalvevägede koosseisu. Arreteeriti NKVD poolt 1941. aasta juunis, kuid vabastati tänu sellele, et oli töötanud NKVD piirivalvevägedes. Seejärel varjas ta end Läänemaal.

Saksa okupatsiooni ajal alustas Narvas piirivalveüksuse moodustamist, see aga liideti 185. Eesti Julgestusgrupiga. Kuna see kavatseti saata Venemaale valveteenistusse, siis lahkus teenistusest. Oli aastatel 1943–1944 Haapsalus Omakaitse Lääne maleva ülem.

Rootsis elas Södertäljes. Oli pikka aega Eesti Rahvusfondi (ERF) sealse osakonna esimees ning kuulus ka ERFi juhatusse. Osales muudegi Södertälje eestlaste organisatsioonide töös.


Maria Saal

Maria Saal (sloveeni: Gospa Sveta) on vald ja alev Austria Kärnteni liidumaa Klagenfurdi ringkonnas. See asub ajaloolise Zollfeldi tasandiku (Gosposvetsko polje) idaosas, mis on Glani jõe lai org. Valla osad on Kading, Karnburg, Möderndorf, Possau ja St. Michael am Zollfeld.


Velký Šenov

Velký Šenov (saksa keeles Groß-Schönau in Böhmen) on linn Tšehhis Ústí maakonnas Děčíni ringkonnas. Velký Šenov asub Saksamaa piirist 3,5 km kaugusel, Děčínist ligikaudu 27 km põhjakirdes.

Velký Šenov asub merepinnast 357 meetri kõrgusel.

Asulat on esmamainitud 1404. aastal. Linnaõigused sai Šenov 1907. aastal. 3. juunil 1914 sai linn nimeks Velký Šenov.


Xian H-20

Xian H-20 (hiina keeles 轰-20) on radarile vähemärgatav Hiina Rahvavabastusarmee Õhujõudude allahelikiiruseline arendamisjärgus strateegiline vaidtiib pommituslennuk (sarnaneb USA lennkile B-2), mis võiks plaanitavalt lennata vahetankimisteta 8000 km kaugusele.


Rickard Rakell

Rickard Lars Gunnar Roland Rakell (sündinud 5. mail 1993 Sollentunas) on Rootsi jäähokimängija, kes mängib NHL-i klubis Pittsburgh Penguins ründajana vasakäärel.

2010. aastal siirdus ta Rootsi klubist AIK IF Põhja-Ameerikasse, asudes mängima Ontario Hockey League'i klubis Plymouth Whalers.

2011. aastal valis Anaheim Ducks ta NHL-i draftis 30. valikuna. 2012. aasta juulis sõlmis ta klubiga kolmeaastase lepingu. NHL-is debüteeris Rakell 19. jaanuaril 2013 mängus Vancouver Canucksi vastu. Esimese värava lõi ta liigas 25. aprillil 2014 Stanley karika väljalangemismängus Dallas Starsi vastu. Alates hooajast 2014–15 on Rakell kuulunud Ducksi põhikoosseisu.

2016. aasta oktoobris pikendas Rakell Ducksiga lepingut kuue aasta võrra. Individuaalselt on tema seni edukaim hooaeg olnud 2017–18 (34 väravat, 35 väravasöötu). 2018. aastal valiti ta NHL-i tähtede mängule. 2022. aasta märtsis kaubeldi Rakell Pittsburgh Penguinsi.

2012. aastal tuli Rakell Rootsi kuni 20-aastaste koondise koosseisus juunioride maailmameistriks. 2018. aastal tuli ta maailmameistriks Rootsi jäähokikoondisega. 2018. aasta maailmameistrivõistlustel oli Rakell Rootsi resultatiivseim mängija (6+8).


Budistlik arhitektuur

Budistlikus arhitektuuris on kõige levinum mälestis stuupa. Stuupad olid algselt Buddha ja tema õpilaste kääpad, need on vanaaegsete kääbaste kujulised. Varsti said neist Buddha nirvaanasse mineku sümbolid ning meditatsiooni- ja palveobjektid. Hiljem hakati stuupadesse paigutama säilmete asemel ärakantud mungarüüsid, pokaale või pühakirju. Neid saab käsitada ka monumentaalsete kosmosekujutistena. Ašoka laskis ehitada palju stuupasid, aga enamik neist on hävitatud või oluliselt ümber ehitatud. Kõige vanematest stuupadest on kõige tuntumad Bharhuti stuupa (alustatud umbes 200 eKr) ja Sanchi stuupa (umbes 2. sajand eKr – 3. sajand pKr). Suur Sanchi stuupa on tüüpilise India stuupa näide. Poolkerakujuline ehitis on ümbritsetud balustraadiga, millel on neli portaali, mis on pööratud nelja ilmakaarde. Kupli peal on nelinurkne käsipuu, mille keskel on torn. Torni küljes on üksteise kohal mitu kividest sirmi.

Teised budistlikud ehitustüübid on tšaitja (tempel) ja vihaara (klooster). Tšaitjas on tavaliselt väiksem stuupa või Buddha kuju templisaali tagaplaanil. Vihaaras on kokkuehitatud mungakongid, mis ümbritsevad ühise usulise tegevuse kohta.

Vanimad säilinud kloostrid ja templid on raiutud kaljuseintesse alates umbes 3.–2. sajandist eKr kuni umbes 650. aastani pKr. Neid on muu hulgas on Bhajas, Karlis ja Elloras. Kõige tuntumad on 29 kaljukoobast Ajantas (Ajanta kaljutemplid). Nende arhitektuur näitab, et nende eeskujuks olid vabad puitehitised.


Hinduistlik arhitektuur

Ka paljud varajased hästi säilinud hinduistlikud templid on raiutud kaljuseintesse, sealhulgas Kailāsa tempel Elloras (8. sajand) ja selle kaasaegsed Šiva templid Elephantas. Need on rikkalikult kaunistatud seinamaalide ja reljeefidega.

Vanimad säilinud hinduistlikud kivitemplid pärinevad 5.–8. sajandist (Aihole ja Badami) järgivad lihtsat põhiplaani, mille keskmes on pühamu ise, väike pime ruum garbhagriha, kus elab jumalus, kellele tempel on pühendatud. Enam-vähem samasugune põhiplaan on hilisematel hinduistlikel templitel. Pühamu kõrval üks või mitu eri otstarbega saali (mandapat), näiteks natamandapas tantsitakse rituaalseid tantse. Pühamu kohal on torn. Portaalid on sageli toretsevad. Templit käsitatakse kosmose peegeldusena, kus templitorn vastab maailmamäele Merule, mis on universumi kese.

Põhja- ja Lõuna-Indial templiarhitektuuril on märgatavad stiilierinevused, eelkõige tornide ja portaalide kujus. Templitornid on põhjastiilis kõrged ja ümarad (śikhara), lõunastiilis madalamad ja püramiidjad (vimāna). Põhja-Indias on templitorn domineeriv element. Lõuna-Indias jättis püramiidjas portaal (gopura) hiljem templitorni varju. Islami 11. sajandi sissetungilained katkestasid Põhja-India templitraditsiooni (palju templeid ka hävitati), Lõuna-India templiarhitektuur arenes edasi. Põhja-India kuulsad templid on Lingaraja tempel (11. sajand) Bhubaneswaris, Khajuraho templid (10.–11. sajand), mis on rikkalikult kaunistatud tantristlike erootiliste skulptuuridega, ja Konarak (13. sajand) ja Jagannatha tempel (umbes 1100) Puris. Arvukate Lõuna-India templite seas on olulisemad rannatempel umbes 700. aastast Mahabalipuramis, Šiva tempel (11. sajand) Tanjore'is, Minakshi tempel (17. sajand) Madurais ja Hoyshalesvara tempel (12. sajand) Halebidis.


Sanskritikeelne kirjandus

India kirjanduse vanima kihistuse moodustavad veedade usundi religioossed tekstid. Olulisimate sanskritikeelsete teoste hulka kuuluvad veedad (1300–500 eKr), upanišadid (umbes 700–500 eKr) ja kaks mahukat eepost "Mahābhārata" ja "Rāmājana". Tekstid käsitlevad hinduismi mütoloogiat ja usundiga seotud teemasid. Lisaks loodi sanskriti keeles palju muid olulisi teoseid religiooni, filosoofia, poliitika ja teaduse alal.

Veedakirjanduse tuum on neli veedat. Tähtsaim neist on Rigveda, mille vanimad osad pärinevad tõenäoliselt 15.–13. sajandist eKr. See koosneb rohkem kui tuhandest hümnist, milles aarja preesterluuletajad ülistavad vägevaid jumalaid ja nende tegusid või kutsuvad neid appi.

Veedadele lisanduvad braahmanad, milles räägitakse veedade usundi keerulistest ohvritalitustest.

Aranjakad ja upanišadid sisaldavad ohverdamismüstikat ning esoteerilisi ja filosoofilisi vaateid.

Veedakirjandusele lisandusid suutrad – käsiraamatud, mis aforismide või väga lühikeste reeglite kujul käsitlevad preestrite tarbeks eriteadusi, näiteks foneetikat, grammatikat ja rituaale.

Veedade ajastu lõpus umbes 6. sajandil eKr toimusid suured poliitilised, ühiskondlikud ja usulised muutused, millest sai alguse hinduism. Veedade usund jäi tagaplaanile ja veedatekstid kaotasid oma algse tähtsuse, kuigi need jäid hinduismi pühakirjadeks. Hinduismis omandasid tähtsuse nii varajase hinduismi ajal tekkinud tekstid kui ka need, mis loodi hiljem hinduismi eri suundade raames. Veedakirjandusele kõige lähemal on dharmašaastrad, mis käsitlevad muu hulgas eri seisuste usulisi ja ühiskondlikke kohustusi, kuninga ülesandeid, kohtumõistmist ja poliitikat. Tähtsaim dharmašaastra on "Manu seadmuseraamat", mis praegu tuntud kujul pärineb arvatavasti 2. sajandist pKr. Väga populaarne on ulatuslik tekstide rühm puraanad, mille tekkeaeg on 4.–14. sajand pKr.

Kui veedakirjandus peegeldab preestrite valitsevat rolli, siis kaks suurt eepost "Mahābhārata" ja "Rāmājana" annavad tunnistust ühiskonna struktuuri muutumisest. Nendes on esiplaanil kuningavõim ja sõdalastest aadel. "Mahābhārata" on tekkinud ajavahemikus 3. sajandist eKr 3. sajandini pKr. See on jutustus hõimuvaenust, mille tegevusse on sisse põimitud jutustusi kuningatest ja kangelastest. Üheks selle osaks on kuulus õpetuspoeem "Bhagavadgītā". "Rāmājana", mille peategelane on jumalik kangelane Rāma, omandas lõpliku kuju tõenäoliselt 1. sajandil pKr. Need kaks eepost on India mahukaimad luuleteosed ning kuuluvad hinduistliku mütoloogia tähtsaimate allikate hulka.

Valmide ja muinasjuttude kogumikke koostati usuliseks otstarbeks juba ammu. Samuti loodi neid meelelahutuslikel eesmärkidel või selleks, et anda õpetust riigiasjades. Kuulsaim India valmikogumik on "Pantšatantra", mis pärineb arvatavasti esimestest sajanditest pKr. Sel teosel on olnud suur mõju ka Euroopa valmidele. "Pantšatantra" üks hilisem töötlus on "Hitopadeša". Üks tuntumaid muinasjutukogumikke on "Šukasaptati".

Indialastel on iidsest ajast olnud tung oma vaimseid tegevusi süsteemi panna. Sellest kalduvusest on sündinud käsiraamatud veedade usundi preestritele. Klassikalisel ajajärgul tegutsesid koolid, mis süstemaatiliselt tegelesid kõigi teadmisharudega, nagu näiteks grammatika, poeetika, õigusteadus, filosoofia, poliitika, erootika (tuntud on Vātsjājana "Kaamasuutra") ja loodusteadused.

Üks sanskritikeelse klassikalise kunstluule eeldusi oli keelenormide fikseerimine. Klassikalise sanskriti kodifitseerimisel etendas tähtsaimat osa grammatik Pānini (umbes 6. sajand eKr), kes oma grammatikas analüüsis geniaalse valemisüsteemi abil läbi keele kõik küljed. Muidugi analüüsiti ka luulekunsti. Kuulsaimad luuleteoreetikud olid Bhāmaha (7. sajand), Dandin (7.–8. sajand) ja Ānandavardhana (umbes 850). India klassikalise esteetika kaks põhimõistet on rasa (õieti 'maitse', siin 'meeleolu') ja alaṃkārā 'kaunistus'. Rasa tähistab meeleolusid, mis tuleb lugejal või vaatajal esile kutsuda, et ta elaks sisse tunnetesse, mida luuletuses või näidendis väljendatakse. "Kaunistusi" ehk stiili- ja kõnekujundeid kirjeldatakse teoreetilistes töödes väga üksikasjalikult. Tähtsamate kujundite seas on võrdlus (upamā), metafoor (rūpaka), hüperbool (atiśayokti) ja sõnamäng (śleṣa).

Indialased peavad "Rāmājanat" oma esimeseks kunsteeposeks. Seal kasutatakse palju stiilikujundeid, mis on hilisemas kunstluules väga olulised. Esimene oluline eepik on budistlik luuletaja Ašvaghoša (2. sajand). Hinnatuim sanskriti ilmalik luuletaja (eepik ja lüürik) ja näitekirjanik, klassikalise ajajärgu suurim kirjanik on Kālidāsa (3.–4. sajand), kelle luule on tuntud oma tundlike loodus- ja armastuskirjeldustega. Tema näidenditest on säilinud ainult kolm: "Mālavikāgnimitram", "Vikramorvaśīyam" ja "Abhijñānaśākuntalam", mis põhineb "Mahābhārata" jutustusel. Paljud Kālidāsast hilisemad eepikud panid liiga palju rõhku teoreetikute täpsele järgimisele, mis ei tulnud kunstilisest küljest kasuks. Suured eepikud pärast Kālidāsat olid Kumāradāsa ja Bhatti, kes elasid 7. sajandi paiku. Nende eepilise luule aines on Rāma legend. Samal ajal tegutsesid Bhāravi ja Māgha, kes kasutasid "Mahābhārata" ainest.

Tähtsamad lüürikud pärast Kālidāsat olid Bhartrihari (7. sajand), Amaru (8. sajand) ja Bilhana (11. sajand). Džajadeva (12. sajand) teos "Gītagovinda" on lüürika ja dramaatika vahepealne.

Klassikalised sanskritikeelsed romaanid on proosateosed, mis on stiililiselt lähedased eepilisele luulele. Nende sisu ei ole aga enamasti võetud mitte religioossest pärimusest, vaid muinasjuttudest. Tähtsamad autorid on Dandin, Subandhu (7.–8. sajand) ja Bānabhatta (7. sajand).

Klassikalise India näitekirjanduse žanreid tegelasi, süžeesid jms on põhjalikult käsitletud teoreetilistes teostes. Tuntuim õpik on Bharata Muni "Nāṭyaśāstra", mis praegusel kujul pärineb arvatavasti 6. sajandist. Tähtsamad näitekirjanikud on Bhāsa (4. sajand või varem), Kālidāsa, Harša (7. sajand) ja Bhavabhūti (7.–8. sajand).


Ħalfa Rock

Ħalfa Rock on 0,48 hektari suurune saar Maltas Gozo idarannikul. Saare maltakeelne nimekuju on Il-Ġebla tal-Ħalfa (tõlkes Vandumiskalju). Saar koosneb lubjakivist.


Henrik Tömmernes

Joakim Henrik Tömmernes (sündinud 28. augustil 1990 Karlstadis) on Rootsi jäähokimängija, kes mängib kaitsjana Rootsi kõrgliigaklubis Frölunda.

Rootsi kõrgliigas debüteeris ta hooajal 2008–09 Frölunda meeskonnas.

2011. aastal valis Vancouver Canucks ta NHL-i draftis 210. valikuna. Canucksiga sõlmis ta lepingu 2013. aastal. Hooajal 2013–14 asus ta mängima American Hockey League'is Canucksi noorteklubis Utica Comets, kuid NHL-is tal Canucksi meeskonnas debüüdi teha ei õnnestunud. 2015. aasta jaanuaris naasis Tömmernes Euroopasse, mängides hooaja lõpuni Soome kõrgliigaklubis Tappara. Samal hooajal jõudis ta Tapparaga Soome meistrivõistlustel finaali, kus kaotati Oulun Kärpätele.

Aastatel 2015–2017 mängis Tömmernes taas Frölundas. Aastatel 2016 ja 2017 võitis ta klubiga Jäähoki Meistrite Liiga. Hooajal 2015–16 oli Tömmernes Meistrite Liigas resultatiivseim kaitsemängija (3+7). 2016. aastal tuli ta Frölundaga ka Rootsi meistriks. Hooajal 2016–17 oli Tömmernes Rootsi kõrgliigas resultatiivseim kaitsemängija (8+31) ning ta valiti liiga hooaja parimaks kaitsjaks.

2017. aasta mais sõlmis ta lepingu Genève-Servette'iga. 2023. aastal tuli ta Genève-Servette'iga Šveitsi meistriks. 2020–2023 valisid ajakirjanikud Tömmernesi neljal hooajal järjest Šveitsi kõrgliiga hooaja parimaks kaitsjaks. Hooajal 2021/22 valiti ta kogu liigahooaja väärtuslikumaks mängijaks. Hooaegadel 2021/22 ja 2022/23 oli ta Šveitsi kõrgliigas resultatiivseim kaitsemängija.

Hooaja 2023/24 eel naasis Tömmernes Frölundasse.

Rootsi jäähokikoondise koosseisus osales Tömmernes maailmameistrivõistlustel esimest korda 2021. aasta maailmameistrivõistlustel ning oli sel turniiril koondise kapten. Aasta hiljem kuulus ta Rootsi koondisse taliolümpiamängudel.


Journal of Ethnology and Folkloristics

Journal of Ethnology and Folkloristics (JEF) on ingliskeelne Eesti teadusajakiri, mis avaldab akadeemilisi originaaluurimusi etnoloogia, kultuuriantropoloogia, folkloristika, museoloogia ja nendega seotud valdkondade alal kogu maailma teadlastelt. Antakse välja ka teemanumbreid (enamasti koostöös külalistoimetajatega) ning erialaste raamatute arvustusi. Ajakiri on eelretsenseeritav ja rahvusvaheliselt indekseeritav, ilmub kaks korda aastas (nii paberkandjal kui veebis) ning selle väljaandjateks on Eesti Rahva Muuseum, Eesti Kirjandusmuuseum ja Tartu Ülikool. 2016. aastast alates ilmub JEF kirjastuse Sciendo (De Gruyter Open), maailma suuruselt teise vaba ligipääsuga (open access) akadeemilise kirjastuse platvormil. 2021. aasta seisuga on ajakirja peatoimetaja Art Leete, toimetajad Maarja Kaaristo, Pille Runnel, Taive Särg ja Ergo-Hart Västrik. Tegevtoimetaja on Helen Kästik ning keeletoimetaja Daniel Edward Allen.

Ajakiri asutati 2007. aastal kolme väljaande ühinemisel. Nendeks olid Eesti Rahva Muuseumi välja antud ajakiri Pro Ethnologia (19 numbrit 1993–2005), Tartu Ülikooli eesti ja võrdleva rahvaluule osakonna jätkuväljaanne Studies in Folklore and Popular Religion (3 numbrit, 1996–1999) ja TÜ etnoloogia osakonna Studies in Folk Culture (5 numbrit, 2003–2005).


Cärol Ott

Cärol Ott (sündinud 25. augustil 1995) on eesti moekunstnik ja brändi carolxott looja.

Ta looming on inspireeritud Põhja-Eesti saarte eluolust läbi ajaloo ja loodusest. Läbi vormide ja tekstuuride mängu annab Ott etnilistele lugudele modernse väljundi.

2018. aastal võitis Cärol Ott kollektsiooniga "KÕIK ON TROIS!" rahvusvahelise noorte disainerite konkursi (International Young Designers Contest).

2020. aastal pälvis Cärol Ott Tallinn Fashion Weekil Hõbenõela auhinna.


Karmeli Mäe Jumalaema basiilika

Karmeli Mäe Jumalaema basiilika (malta keeles Bażilika Santwarju tal-Madonna tal-Karmnu, inglise keeles Basilica of Our Lady of Mount Carmel) on katoliku kirik Malta pealinnas Vallettas.


NRW.Global Business

NRW.Global Business on Saksamaa Nordrhein-Westfaleni liidumaa (North Rhine-Westphalia ehk NRW) väliskaubanduse ja investeeringute edendamise agentuur, mille peakontor asub Düsseldorfis. Agentuur on loodud kahest endisest ettevõttest NRW.INVEST ja NRW.International riigi väliskaubanduse edendamise tegevuse ühtlustamiseks.

Kui see asutati 1960. aastal, tellis Nordrhein-Westfaleni liidumaa tolleaegse "Rheinisch-Westfälische Industrieförderungsgesellschaft mbH", et värvata kriisi sattunud söe- ja terase järeltööstused.

Nordrhein-Westfaleni liidumaa valitsus, keda esindab majandus-, innovatsiooni-, digiteerimis- ja energiaminister, on ainuaktsionär. Nordrhein-Westfaleni liidumaa 100% tütarettevõttena vastutab NRW.Global Business riigi väliskaubandustegevuse operatiivse rakendamise eest ja on väliskaubanduspartnerite organisatsioonide keskne kontaktpunkt. Rahvusvahelises asukohaturunduses reklaamib NRW.Global Business Nordrhein-Westfaleni välismaal, eriti uudsete ja tulevikku suunatud tehnoloogiate ja teenustega.


Adrian Kempe

Michael Adrian Kempe (sündinud 13. septembril 1996 Kramforsis) on Rootsi jäähokimängija, kes mängib ründajana NHL-i klubis Los Angeles Kings.

Rootsi kõrgliigas debüteeris ta hooajal 2013–14 Modo Hockey meeskonnas.

2014. aastal valis Kings ta NHL-i draftis 29. valikuna. Hooaja 2014–15 lõpus debüteeris ta American Hockey League'is (AHL) Kingsi noorteklubis Manchester Monarchs, kellega võitis samal hooajal Calder Cup'i. Hooajal 2015–16 asus ta AHL-is mängima Ontario Reigni võistkonnas.

NHL-is debüteeris Kempe 16. veebruaril 2017 mängus Arizona Coyotesi vastu. Esimese värava lõi ta liigas sama aasta 11. märtsil mängus Washington Capitalsi vastu. 19. veebruaril 2017 tegi ta mängus Montreal Canadiensi vastu oma NHL-i karjääri esimese kübaratriki. 2019. aasta septembris pikendas ta Kingsiga lepingut kolme aasta võrra.

2018. aastal tuli Kempe Rootsi jäähokikoondisega maailmameistriks.

Tema vanem vend Mario Kempe on samuti jäähokimängija.


Ulrich Andresen

Ulrich Andresen (24. märts 1931 Pariis, Prantsusmaa – 22. august 2001 Tartu) oli Eesti veemootorisportlane, treener ja spordikohtunik.

Ta töötas ujumis- ja veepallitreenerina Tartu Kalevis.

Oli 1950. aastatel Eesti veemootorispordile üks alusepanijaid Tartus. Ta on harrastanud tollase Eesti NSV erinevaid paadiklasse (nii sport- kui ka vabapaate, mõlemas liigis nii pära- kui ka sisemootoriga). Võistles aastatel 1957–1969, võitis 1957. aastal esimestel Eesti NSV esivõistlustel sisemootoriga kaatrite võistlusklassis E-3 (kaassõitja Edgar Tiits) esikoha. Tuli 1962. aastal sportpaadil (võistlusklass SA) veel Eesti NSV meistriks ning sai aastatel 1960–1969 Eesti NSV meistrivõistlustel lisaks kokku kaks hõbe- ja kuus pronksmedalit.

Hiljem tegutses veemootorispordi kohtunikuna. Töötas mudelsepana, ehitas võistluspaate, muuhulgas ka tollase NSV Liidu esimese proprider-kerega võistluspaadi.


Sisemootor

Sisemootor on laevanduses väiksema aluse (mootorpaat, kaater vms) jõuseade.

Erinevalt päramootorist, mis asub aluse kerest väljaspool, on sisemootor kere sees ja on kere läbivalt (harilikult jäiga veovõlliga, aga ka Z-käigukastiga vms abil) ühendatud sõukruviga.

Sisemootorina võib mõista ka suurte aluste sisepõlemismootoril põhinevat jõuseadet, sealhulgas peamasinat.


Vitali Ionov

Vitali Ionov (24. märts 1937 – 30. november 2018 Tallinn) oli eesti veemootorisportlane.

Ta võistles aastatel 1961–1993 peamiselt 500 cm³ vabapaatide võistlusklassis (OC). Tuli aastatel 1965–1979 kokku seitse korda Eesti NSV meistriks ning sai veel aastatel 1972–1990 kokku viis hõbemedalit.

Ta sai NSV Liidu veemotospordi meistrivõistlustel 1982. aastal 250 cm³ vabapaatide võistlusklassis (OA) pronksmedali.


Hrob

Hrob (saksa keeles Klostergrab) on linn Tšehhis Ústí maakonnas Teplice ringkonnas. Hron asub Saksamaa piirist 6,5 km kaugusel, Teplicest ligi 8 km ja Ústí nad Labemist umbes 23 km läänes.

Hrob paikneb merepinnast 356 meetri kõrgusel.

Hrobi on esmamainitud 1282. aastal, kuningliku kaevanduslinna õigused sai 1594. aastal.


Ken André Olimb

Ken André Olimb (sündinud 21. jaanuaril 1989 Oslos) on Norra jäähokimängija, kes mängib Saksamaa kõrgliiga klubis Düsseldorfer EG ründajana vasakäärel.

Norra kõrgliigas debüteeris ta hooajal 2006–07 Vålerenga meeskonnas. Hooajal 2006–07 tuli ta Vålerengaga ka Norra meistriks. Aastatel 2008–2010 mängis ta Norra kõrgliigas Frisk Askeri võistkonnas.

2010. aastal liitus ta Rootsi esiliiga klubiga Leksands IF. Hooajal 2012–13 mängis ta Rootsi esiliiga klubis BIK Karlskoga.

2013. aastal siirdus Olimb Saksamaale, mängides kolm hooaega Düsseldorfer EG-s. Aastatel 2016–2018 mängis ta Rootsi kõrgliiga klubis Linköpings HC. Seejärel naasis ta Düsseldorfer EG-sse.

Norra jäähokikoondise koosseisus osales Olimb maailmameistrivõistlustel esmakordselt 2010. aastal. Ta on kuulunud Norra koondisse ka 2014. ja 2018. aasta taliolümpiamängudel.

Tema vanem vend Mathis Olimb on samuti jäähokimängija.


Markus (perekonnanimi)

Markus on perekonnanimi.

Seisuga 1. jaanuar 2021 oli Eestis perekonnanimi Markus 340 inimesel (160 mehel ja 180 naisel). Perekonnanimede levikult oli Markus meeste puhul 422. ja naiste puhul 397. kohal. Perekonnanimi Markus oli levinuim Hiiu maakonnas, kus neid oli 10 000 elaniku kohta 25,22.


Mathis Olimb

Mathis Olimb (sündinud 1. veebruaril 1986 Oslos) on Norra jäähokimängija, kes mängib keskründajana Norra kõrgliiga klubis Vålerenga.

Norra kõrgliigas debüteeris Olimb hooajal 2002–03 Vålerenga meeskonnas. Hooajal 2003–04 mängis ta Norra kõrgliigas Manglerudi võistkonnas.

Hooajal 2004–05 mängis Olimb Põhja-Ameerikas Ontario Hockey League'i klubides London Knights ja Sarnia Sting. Seejärel naasis ta Vålerengasse. Aastatel 2006 ja 2007 tuli ta Vålerengaga Norra meistriks. Hooajal 2006–07 oli Olimb Norra kõrgliigas enim väravasööte andnud mängija (43).

Klubikarjääri jooksul on Olimb mänginud veel Saksamaa kõrgliiga klubides Augsburger Panther ja Wolfsburgi Grizzlys, Rootsi kõrgliiga klubides Frölunda HC, Linköping HC ja Skellefteå AIK, American Hockey League'i klubis Rockford IceHogs, KHL-i klubis Jokerit ning Šveitsi kõrgliiga klubis EHC Kloten. Hooajal 2014–15 jõudis ta Frölundaga Jäähoki Meistrite Liiga finaali, kus kaotati Luleå HF-ile. Samal hooajal oli Olimb Meistrite Liigas kõige resultatiivseim mängija (26 punkti) ning ta valiti Meistrite Liiga hooaja väärtuslikumaks mängijaks.

2021. aastal naasis Olimb pärast 14 aastat Vålerengasse.

Norra jäähokikoondise koosseisus osales Olimb maailmameistrvõistlustel esmakordselt 2007. aastal. Ta on kuulunud Norra koondisse ka 2010., 2014. ja 2018. aasta taliolümpiamängudel.

Tema noorem vend Ken André Olimb on samuti jäähokimängija.


Trei

Trei on eesti perekonnanimi.

Seisuga 1. jaanuar 2021 oli Eestis perekonnanimi Trei 362 inimesel (171 mehel ja 191 naisel). Perekonnanimede levikult oli Trei meeste puhul 385. ja naiste puhul 366. kohal. Perekonnanimi Trei oli levinuim Saare maakonnas, kus neid oli 10 000 elaniku kohta 13,69.


Organogenees

Organogenees on protsess embrüo arengus, kus gastrula lootelehtedest arenevad välja mitmed organid ja muud koed.